text:
Geplaatst op 12 September 2019 dor di Ministerio Asuntunan General i Promé Minister
WILLEMSTAD – Tim di e Organisashon pa manehá kalamidat (Rampenbeheersingsorganisatie, RBo) ta partisipá na ehersisio internashonal Caribbean Coast Exercise. E ehersisio a ser organisá dor di United Nations Office for the Coordination of Humanitarian Affairs (OCHA) i e departamento di desaster di ‘European Union’.
RBo lo simulá dos senario di kalamidat e siman aki, komo entrenamentu di eventual kalamidat ku por sosodé na Kòrsou.
Riba djaweps 12 di sèptèmber i djabièrnè 13 di sèptèmber RBo i tur entidat ku ta representá den e organisashon ta riba pia, pa asina pasa dor di tur prosedura i akshon ku mester tuma ora berdat Kòrsou haña su mes konfrontá ku un eventual kalamidat.
Kada kalamidat tin su senarionan spesífiko ku mester apliká. E biaha aki ta ensayá dos di e posibel senarionan. Riba djaweps ta simulá un erupshon di vulkan na Saba, ku ta resultá den un tsunami. Den e simulashon Kòrsou lo kordiná e yudansa na Isla riba, i lo duna refugio na evakuadonan di Saba. Riba djabièrnè 13 sept. ta pasa dor di e senario di un orkan fuerte ku supuestamente ta pasa na Kòrsou. Ya kaba, segun proseduranan, Minister pa Asuntunan General ku konforme, GT Landsverordening Rampenbestrijding, ta Opperbevelhebber, a duna enkargo na kordinador nashonal di krisis i desaster i komandant di brandwer den su rol di lider operashonal, pa aktivá e miembronan di Rbo durante siman pa prepará pa e senario aki, manera tambe lo ta e kaso si bèrdat lo ta tin un orkan na kaminda.
E ensayamentunan menshoná tabata forma parti di unu grandi den e parti Karibense den Reino Hulandes, huntu ku mas partner ku den kuadro di lei (GT Landsverordening Rampenbestrijding i Plan di Kalamidat). Debí na e yudansa ku Defensa, na nomber di Reino, a bai duna na Bahamas, e entrenamentu no ta mes un grandi mas ku a plania adelanta. Pero dor di e parti importante ku Kòrsou lo a hunga den e plannan inisial, a disidí tòg pa sigui ku e senarionan, sikiera na Kòrsou.
Segun Direktorado di Kontròl di riesgo & maneho pa kalamidat (DRR), ku ta organisá e entrenamentu, públiko no ta bai nota muchu di e entrenamentu. Ta trata mas bien di entrenamentu den forma di ʹdesktopʹ, kaminda ta wak kon lihé e diferente organisashon ta riba pia, kon lihé, spesífiko i adekua ta duna i sigui òrden, unda por tin fayo òf reto den e proseduranan eksistente i kon ta reakshoná riba eventual suseso inesperá.
Na final di ehersisio RBo i tur organisashonnan ku a partisipá lo ser akreditá pa United Nations i ‘European Union’. E akreditashon aki ta un logro grandi pa nos organisashon di krisis i desaster ku ta demonstra di por kordina i maneha un krisis of desaster ku tuma luga aki na Korsou, of fuera di Korsou. Algu ku ser demonstra kaba durante asisitensha na Sint Maarten despues di pasashi di orkaan Irma na september 2017.
Entrenamentu di senarionan di kalamidat ta nesesario pa Kòrsou su timnan di Kalamidat ta bon prepará. Hopi importante tambe ta pa públiko semper ta prepará tambe. Informashon di kon por hasi esaki mas mihó, ta riba website di Gobièrnu www.gobiernu.cw òf www.kalamidat.cw. Pero tambe por ‘download’ e app ‘Kalamidat’ grátis den ‘App Store’ of ‘Play Store’. Por abona tambe na e ‘whatsapp di kalamidat’ mandando un mensahe pa 519-1234 òf por like página di ‘Facebook’: RisicobeheersingCuracao.


c: text/html

text:
ORANJESTAD, Aruba: Leo G. a pasa buska e tremendo check di Afl. 62.500,- cu a wordo gana cu wega di Zodiac. A cumpra e numbernan di suerte na Suemar Lottery, na Paradera, riba 27 di juni, 2017. Ya pa su majan mes e la pasa cobra e bunita premio, na oficina principal, na Paardenbaaistraat 10, Oranjestad.
Cu e wega di Zodiac bo por multiplica bo inversion, cuminsando cu 50 cent. Ora bo tin 4 number y signo corecto bo ta gana 25 mil florin, cu 1 florin. Cu 5 florin bo por gana 125 mil florin. Si bo inverti 10 florin bo por gana e suma di 250 mil florin. Zodiac ta hunga tur merdia, di dialuna pa diadomingo, y anochi tin sorto di dialuna pa diasabra.
Lotto, e loteria di Aruba tin diferente wega; Catochi, Big 4, Zodiac, Wega di Number Korsou di Lotto, Lotto di Dia, Lotto 5, Mini Mega cu su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.

robotstxt: allowed

filter: keep


text:
E siman aki partido MEP a keda completamente babuca ora di lesa un comunicado di prensa di e lider di POR, esta Otmar Oduber kende a declara lo siguiente: “Shift di impuesto directo pa indirecto ta un ‘must’ si Aruba kier prospera economicamente”. Ta increibel e declaracion sorpresivo aki mirando e hecho cu tabata hustamente e lider di POR aki mes durante 7 aña a fungi como minister pa e partido berde y prome cu esey tabata varios aña parlamentario pa AVP y cu durante 2006 pa 2009 a fulmina hunto cu su lider Mike Eman agresivamente contra e impuesto di BBO tempo cu esaki a ser introduci pa e gobierno di MEP na 2007.
Reforma fiscal
Sin duda cu e tipo di impuesto indirecto aki (BBO) ta forma parti di e reforma fiscal cu desde cuminsamento di añanan 90 a ser conseha pa IMF y otro instancianan internacional pa cu su introduccion. Y tabata hustamente e gobierno di MEP, esta Gabinete Oduber cu tabata tin e curashi pa introduci e BBO entrante 1 di januari 2007, pero acopla na esaki a percura tambe pa reduci e tarifanan di impuestonan directo, esta e inkomstenbelasting y winstbelasting. Pues e famoso shift di directo pa indirecto cu awe – despues di 10 aña! – e tal Otmar ta papia di dje!
Elimina BBO
Echo ta cu e introduccion di BBO di 3% no a bay asina facil ya cu nos tur por corda ainda con e politiconan di AVP, incluyendo Otmar Oduber a demonisa e BBO aki severamente, a subi caya, haci bochincha, basha baricada abao y despues durante campaña pa eleccion 2009 a agita pueblo contra MEP demonisando e BBO completamente. E slogan “Elimina BBO, Elimina BBO” a pone cu AVP a gana e eleccion 2009 den forma absoluto. Sinembargo e supuesto eliminacion di BBO a resulta den un mentira flagrante ya cu despues di 8 aña ainda e pueblo ta pagando un BBO/BAZV di 3.5%. Ainda pueblo por corda tambe con Otmar Oduber den un entrevista cu Poentje Castro (dfm) a declara cu e BBO ta un impuesto cu a horca nos pueblo y cu su gobierno di AVP lo bay elimina esaki asina cu nan drenta gobierno.
916 miyon florin na BBO
Sinembargo durante henter e periodo cu Otmar tabata minister, esta for di 2009 te cu 2016, su persona tambe a probecha di tur e sumanan cu BBO a genera como entrada pa gobierno. Y riba dje ningun momento por a scucha durante su 7 aña como minister cu el a para pa principio y sikiera haci e minimo intento pa elimina e BBO aki. Riba e tabel adhunto por mira cu den total e gobierno cu Otmar Oduber a sostene a ricibi un suma di 916 miyon florin den 7 aña y di cual te ainda e pueblo no sa na unda tur e suma aki a bay.
Aunke cu mas di 10 aña mester a transcuri pa por a mira un cambio drastico den e pensamento di e lider di POR y tambe hunto cu ne dos otro candidato cu tambe a sali for di AVP, lo ta na su lugar pa prome cu 22 di September 2017 e pueblo votador haya un splicacion detaya di e motibo cu awe si e reforma fiscal y e shift di impuesto directo pa impuesto indirecto ta gosa e apoyo y sosten di partido POR. Finalmente ta MEP mes tabata e catalisador cu a cuminsa cu e shift aki for di 10 aña pasa y awe tur otro partido tambe ta mira necesidad di e reforma fiscal aki.


text:
KRALENDIJK – Resientemente Federashon di Futbòl Boneriano (FFB) bou di presidensia di sr. Ludwig “Luti”Balentin, tabatin un enkuentro ku prensa i otro invitadonan na Stadion Antonio Trenidad na Rincon.
Durante e enkuentro aki a inougurá 3 kamerin di kua unu pa rèfrinan i dos pa e timnan, den Stadion na Rincon.
Aparte di esaki, a bendishoná tambe un “bùs” ku FFB lo bai hasi uso di dje por ehèmpel durante ku tin ku buska hungadónan di selekshon fo’i Rincon pa trein na Playa.
Diputado di deporte sr. James Kroon a inougurá e kamerinnan kòrtando sinta, tambe e mandatario a bendishoná e “bùs” di FFB. E bùs lo tin diferente otro uso mas momentu ku mester di esaki.
E enkuentro di e atardi aki a inisiá ku palabranan di sra. Jehan Pourier-Martis di ofisina di FFB ku a kordiná e enkuentro aki ku prensa i otro invitadonan, hasiendo un tremendo trabou. Na e okashon aki a hiba palabra e presidente di FFB,sr. Ludwig “Luti” Balentin ku a duna splikashon kon a logra yega na e kamerinnan, tambe e bùs i otro materialnan ku FFB a logra pa nos futbòl. Por a komprondé durante sr. Balentin du diskurso, ku esakinan ta un parti, ta awó esakinan a kuminsá yega Boneiru, pero tin mas na kaminda ku tin ku yega Boneiru pa ku nos futbòl. Tin desaroyonan tumando lugá den futbòl i por spera muchu mas desaroyonan den futbòl di nos isla, esaki pa adelanto di e Deporte Rei Futbòl.
Trabounan ta tumando lugá, hopi trabou pa hasi, pero “trabou duru ta paga”. Ta esaki ta pasando na e momentunan aki ku Boneiru i ku nos futbòl den su desaroyo, ya ku kada momentu ku logra haña un oportunidat pa lòbi pa nos sigui logra mas pa nos futbòl, ta hasi esaki ku éksito logrando entre otro e bùs i kamerinnan ku a kaba inougurá i bendishoná.
Nos ta deseá FFB hopi éksito i sigui ku e bon trabou pa sigui logra mas pa nos futbòl i nos isla. Riba potrètnan por mira momentu ku a inougurá e kamerinnan, tambe bendishoná e bùs pa FFB.


text:
E sector di servicionan financiero ta pasando den un periodo sin precedente di transformacion tecnologico, innovacion, y digitalisacion sin precedente. Placa digital, pagonan via celular, y plataformanan comparti structuralmente ta cambiando nos ecosistema financiero di comercio cu impacto riba desaroyo economico.
Mas cu solamente un aplicacion, tecnologianan financiero (‘FINTECH’ na Ingles) ta consisti di un ecosistema digital cu ta ofrece diferente producto y servicio financiero. Esakinan ta inclui placa digital, paga cuenta via celular, ricibi credito di forma online, maneha inversion, y segura propiedad. Cu un balor di mas cu US$ 25 biyon mundialmente, y e potencial pa contribui na desaroyo economico, FINTECH ta un forsa pa conta cune.
Como parti di su celebracion di 30 aña aniversario, recientemente Banco Central di Aruba a organisa un conferencia riba e tema di FINTECH y futuro di placa.
Cu un programa intensivo consistiendo di diferente experto internacional y local, e conferencia a sa di capta imaginacion y inspira innovacion di un 200 ehecutivo cu a participa den diferente discusion informativo y educacional riba e tendencianan, tecnologianan y transformacion digital den servicionan financiero.
Expertonan cu a presenta na e conferencia ta inclui: Aron Dutta, Vicepresidente di IBM Blockchain Leader; Gabriel Abed, Director Ejecutivo di Bitt; Dustin Ling, Director di Citi Corporate & Investment Banking; Veronica Lange, Chief Innovation Officer di UBS; y Michiel van Doeveren, Asesor Principal di Sistemanan di Pago na De Nederlandsche Bank (DNB).
Durante e discurso di apertura oficial, Sra. Jane Semeleer, Presidente di BCA, a enfatisa cu “Digitalisacion extremo y conectividad global (via internet) ta transformando e modelonan di negoshi di banconan y di otro servicionan financiero, desafiando tambe otro institutonan importante manera banconan central cu ta regula mercadonan y emiti placa”.
Presidente di BCA a conclui cu colaboracion entre diferente instituto y cu compañia di FinTech ta esencial pa transforma servicionan financiero na Aruba: “e ta crucialmente importante pa nos crea un vision riba futuro bancario y di placa, pa asina cosecha e benificionan maximo di innovacion financiero pa henter e comunidad di Aruba”.
Riba website di BCA por lesa mas riba e speech di Presidente di BCA, Sra. Semeleer.


text:
A traha material di informashon pa habitante- i turistanan na Boneiru, Saba i Sint Eustatius tokante reglanan internashonal pa hasimentu di negoshi ku espesienan di bestia i mata ku ta biba den naturalesa i ku ta menasá ku ekstinshon (konosí tambe komo CITES Tratado). Dutch Caribbean Nature Alliance (DCNA) riba enkargo di ministerio di Agrikultura, Naturalesa i Kalidat di kuminda (LNV) a traha poster, bòrchi i foyeto den 4 idioma (hulandes, ingles, papiamentu i spañó). Antisipando riba e momentu ku por risibí turista atrobe, a pone e materialnan aki na aeropuerto- i den haf- i ofisina- di gobièrnu, kantor- di duana, organisashon- di maneho di parkenan di naturalesa, skol- di buseo i hotèlnan na Hulanda Karibense. Di e forma akí DCNA i LNV kier hasi e hendenan mas konsiente di e status protehá di mata i animalnan na Hulanda Karibense, manera orkidia- i koralnan i ku no mag di bai ku nan sin mas.
Konservashon di biodiversidat
E islanan di Hulanda Karibense tin un rikesa grandi na diversidat biológiko. Tin hopi espesie (espesienan endémiko) ku ta úniko pa un di e islanan i no ku ta aparesé na niun otro parti na mundu. CITES ta protehá kasi 200 espesie ku ta biba den naturalesa na Hulanda Karibense. Den esaki ta inkluí tur turtuga di laman, yuana i para di presa i distinto orkidia, yatu, espesie di bayena, chucho i espesie di para. E koralnan ku e islanan ta konosí pe, bibu òf morto, tambe ta protehá pa CITES i pues no mag bai ku nan (sin mas). Di akuerdo ku e reglanan di CITES por tin regla- i medidanan lokal mas estrikto tambe na vigor pa konservashon di e biodiversidat.
Kiko esaki ta nifiká den práktika?
Ta prohibí pa eksportá òf bai un otro pais – tambe di Hulanda Karibense pa Hulanda i vice versa – ku espesienan bibu òf morto ku ta riba e lista di CITES, sin un pèrmit di CITES. E reglanan ta konta tambe ora kier trese espesie- òf artefaktonan komo regalo òf pa propio uzo. Por pensa aki riba entre otro orkidia-, yatu-, koral-, kabai- di laman, tribon-, yuana- i paranan. E reglanan ta konta tambe pa parti- òf produktonan trahá di e espesienan akí, manera produktonan di konsumo i artíkulonan eksótiko di kueru, eskulturanan di palu, hoyanan, instrumentonan di muzik i remedinan lokal. Den sierto kasonan eksportá òf bin ku sierto espesie- òf artefaktonan ta totalmente prohibí. Violashon di e reglanan akí por kondusí na but i/òf persekushon penal.
Chèk adelantá: e ta protehá?
No ta pasobra por kumpr’é òf pasobra a hañ’é benta abou òf den laman, esei kier men ku ta permití pa bai kuné òf biaha kuné. Den kaso ku tin duda si por bai ku un espesie (òf un parti òf un produkto trahá di e espesie akí), por tuma kontakto ku e outoridat di CITES lokal na Rijksdienst Caribisch Nederland (RCN), Duana, entidatnan públiko òf organisashonnan ku ta manehá áreanan di naturalesa protehá.
Kiko CITES ta?
CITES ta e tratado ku ta regulá i, si ta nesesario, prohibí negoshi internashonal di espesienan di animal i mata menasá ku ekstinshon, pa preservashon di e espesie den naturalesa. Na e momentunan akí mas di 37.000 espesie di animal i mata ta protehá bou di e tratado di CITES. Pa por hasi negoshi den e espesienan akí tin mester di un pèrmit di CITES òf hasimentu di negoshi ta kompletamente prohibí, pasobra e espesie ta menasá seriamente ku ekstinshon. E reglanan no ta konta solamente pa e mata- i animalnan konserní, pero tambe pa parti- òf produktonan di nan.
# # #
Chèk e informashon di CITES pa Hulanda Karibense online: https://www.dcbd.nl/document/cites-communication-materials-bes
Pa mas informashon tokante CITES:


text:
WILLEMSTAD – Djabièrnè lo bai tin un enkuentro kaminda ku tur e 14 partidonan enbolbí lo risibí informashon riba futuro kontinuashon di e instituto pa formashon di fishi, Feffik.
Cristian Reyes a bisa ku komo studiante nan ta preparando pa e diálogo nashonal, ounke e punto mas importante pa nan ta keda mantenshon dje skol di fishi habrí.
Ramón Yung ta papia cu studiante Cristian Reyes
Den kaso ku mester bini ku kambio, mester por duna e studiantenan e garantia ku nan lo keda ku tur e benefisionan ku nan tin na Feffik, segun Reyes.
Mas aleu e hóben studiante ta bisa di a tuma nota di un grabashon ku ta pasando di un skol kaminda supuestamente lo mester bai duna formashon di fishi. Pero esaki mas bien ta ‘manipulashon pa brua hende’, segun Reyes. “Pasó ta un edifisio blo bashí ku un hende so ta kana bai bin, manera por mira riba e grabashon ku ta pasando den medionan di komunikashon. Nos no kier bira proefkonijn di niun hende.”
Pa loke ta e problema prinsipal ku ta e parti di finanshamentu, e studiante ta splika ku diferente otro instituto supsidiá dor di gobièrnu tin problema finansiero. El a indiká ku gobièrnu ta finanshá tur e debenan na Universidat. Pues Feffik ku ta e úniko skol di fishi tambe tin derecho di keda eksistí, pasó a logra baha e debenan dje instituto, pero tòg ta buska manera di sera e skol. P’esei pa Reyes tin algu ku no ta kuadra.
‘Debenan ta na gobièrnu mes’
Tantu sindikatonan komo sektor privá ta deseá mas informashon, promé promé ku por bai un diálogo nashonal riba futuro di Feffik. Asina president di sentral sindikal SSK, Edward St. Jacobs a duna di konosé.
Tin indikashon ku ta debí na e situashon finansiero, esta debe, ku mester stòp ku Feffik i tin otro vershonnan ku tambe e sindikatonan a tuma nota di nan. Pero si ta debí na e debenan ku Feffik tin, e sindikatonan no ta mira dikon gobièrnu mester a tuma un desishon tan drástiko.
Pasó Feffik no ta e promé ni último instituto ku tin problema finansiero. Ademas, gran parti dje debenan ku Feffik tin, ta netamente na gobièrnu mes, den forma di debenan atrasá na impuesto, na e fondo di penshun i tambe na SVB. Pues ta trata di debenan pa kual lo por yega na un areglo di pago i asina solushoná e problema.
E sindikatonan sigur no ta di akuerdo ku pa motibu dje situashon finansiero, ta disidí di eliminá e instituto di formashon, lagando e hóbennan studiante ku tin un fishi den nan man, ‘kompletamente desampará’.


text:
Awe sindicato SIMAR tabata tin su prome encuentro cu Minister di Enseñansa, Endy Croes. E reunion a bay den un atmosfera positivo unda cu nos a tuma e oportunidad pa intercambia riba diferente topiconan den enseñansa.
SIMAR ta contento di tende cu nos Minister di Enseñansa su portanan ta habri pa nos veld di enseñansa y pa cuminsa sondea e posibilidadnan pa trece trankilidad bek den enseñansa.
SIMAR a gradici e mandatario pa a atende cu nan den tempo riba corto plaso y cu conhuntamente por traha na bienestar di enseñansa.


text:
Mandolinstraat, Tarabana: Diadomingo algo pasa di 5’or di atardi, un grupo di e partido politico M.E.P. cu nan candidato di Dakota, tabata canando den Mandolinstraat bishitando e casnan. Esaki no a cay den bon tera cerca un contraincante politico den un Toyota Yaris Berde, su fuse a bula y a manda su auto riba e grupo aki, pa suerte e campañadornan a hala net na ora y e chauffeur di e Yaris kende tabata bou influencia di un of otro substancia, a bay dal contra dos otro auto.
E chauffeur di e Yaris kier a huy for di e sitio, pero e campañadornan mesora a yama polis y a para su dilanti strobando e di bandona e sitio.
Polis di trafico a bay na e sitio y a nota cu enberdad e chauffeur di e Yaris tabata bou influencia mesora ela keda deteni y transporta cu transportwagen di polis pa Warda di Playa.
E caso aki a wordo entrega na departamento di recherche, mirando cu ta trata di un caso serio caminda tabata tin un intento di asesinato. Departamento technico di polis a wordo pidi na e sitio pa haci mas investigacion, tambe e personanan den e grupo a entrega un denuncia di intento di asesinato contra e persona aki.


text:
Centro pa Desaroyo di Hende Muhe (CEDEHM)
Pa medio di un decision di Conseho di Ministro di 27 augustus 2010, a institui Centro pa Desaroyo di Hende Muhe (CEDEHM)
CEDEHM ta un departamento apart cu ta resorta directamente bou di Minister di EnseƱansa y Famia.
CEDEHM tin como meta pa haci investigacion, tuma iniciativa, determina agenda y crea
condicionnan riba terenonan relevante. Tur esaki e centro ta desea di haci saliendo for di e posicion di desbentaha di hende muhe den nos comunidad.
E oficina ta fungi como un punto di contacto pa organisacionnan internacional y nacional y como vocero, specialmente di e hende muhe Arubiano.
Punto di salida:
E emancipacion di hende muhe, igualdad di genero y gendermainstreaming como algun di e pilarnan mas importante pa un desaroyo sostenibel di e comunidad.
Tareanan:
E oficina tin como tarea pa duna Gobierno conseho riba tur topico importante cu ta concerni e posicion di hende muhe den sociedad Arubano.
E oficina ta duna su conseho riba peticion di un of mas minister.
E oficina ariba su propio iniciativa por duna gobierno conseho tocante e temanan menciona, e terenonan relaciona cu esaki of ocasionnan cu ta regarda esaki indirectamente.
CEDEHM ta reconoce e pensamentonan general di emancipacion cu por wordo describi como promove derecho igual, oportunidad igual, libertad y responsabilidad (social) den e comunidad Arubano pa hende muhe y homber cu ta encera:
- Realisa derecho igual, oportunidad igual y libertad pa cada un sin importa sexo;
- Crea condicionnan economico, cultural y social oportuno, den cua cada persona tin e posibilidad di ta of bira economicamente independiente;
- Mehora e posicion di hende muhe den sector publico y particular.


text:
Kralendijk – Stichting Aquaspeed Bonaire Windsurfers den kolaborashon ku INDEBON, SKAL y Gobiernu di Boneiru ta presenta e di 54 edishon di Bonaire Sailing Regatta 2021 den un forma diferente. Pa motibu di protocol COVID-19 ta wordu organisá solamente e parti di aktividat di kompetensia riba laman.
Registrashon pa tur kategoria lo tuma lugá djabièrnè 8 òktober 2021 di 5or pa 8or di anochi kombina ku un apertura den kura di SKAL den un forma ameno, kumpliendo ku tur e reglanan vigente pa COVID-19.
Programa lo ta yená ku diferente kategoria entre otro Windsurfing, Windsurf Foil, Sunfish, Yate, Kitesurfing, Microboats y Boto di Piskado.
Djasabra 9 òktober y djadumingu 10 òktober lo bai tin kompetensia di windsurfing y sunfish pa mucha na Sorobon. For di 11 pa 13 di òktober lo tin kompetensia di Kitesurfing Downwind y Freestyle na Atlantis Beach.
Djárason 13 òktober entre 7or pa 10or di anochi lo bai tin un Drive-Thru BBQ pa tur e partisipantenan y e boluntarionan organisá pa Stichting Aquaspeed Bonaire Windsurfers i Obersi Group na Kas di Regatta. Kompetensianan pa tur otro kategoria ta sigui dia 14 pa 16 òktober na Kas di Regatta for di 10or di mainta.
Entregamentu di premio i klausura lo tuma lugá djasabra 16 oktober 2021 pa 7or di anochi na SKAL, kumpliendo ku tur e reglanan vigente pa COVID-19.
Aquaspeed Bonaire Windsurfers kier a gradisi tur e kolaboradornan ku ta: INDEBON, Gobiernu di Boneiru, SKAL, Obersi Groep, Constant, Mindful Empire, Blue Water Creators, Bonaire Kiteschool, Kiteboarding Bonaire, BSSA, Frans Paradise, Bonaire Windsurf Place, STINAPA, C3 Communications, Bonaire Logistics, Budget Marine, Budget Rent A Car, Cactus Accounting, Tourism Corporation Bonaire y tur nos boluntarionan.


text:
Gabinete Wever Croes a ehecuta ‘draaiboek’ di mentira contra pueblo den tres aña
Lider di MEP a yama un conferencia di prensa recientemente y ora cu pueblo a kere cu e lo anuncia decisionnan di su gobierno pa alivia e situacion penoso di nos pueblo, a bin resulta cu Evelyn Wever Croes a duna pueblo e mensahe cu campaña electoral a cuminsa pa su Partido.
Benny Sevinger miembro di fraccion di AVP a mustra durante conferencia di prensa, cu na momento cu pueblo a kere cu Prome Minister lo bin anuncia cu cos lo bay drecha, presenta un plan economico, un plan caminda pueblo lo bay dilanti, cu Pasco lo bay ta miho tog e aña aki pero simplemente e mensahe tabata cu partido MEP a start su campaña electoral.
Parlamentario Benny Sevinger no por kere cu den e temponan dificil MEP ta yama un conferencia di prensa pa anuncia cu campaña a cuminsa. E no ta agradabel pasobra ora cu nan cana den comunidad pa scucha “ta kico e hendenan aki ta bay gaña nos un biaha mas den e proximo eleccion”.
Sevinger a repasa tur e promesanan cu e partido geel y su lider Evelyn Wever Croes a priminti pueblo pa yega den gobierno y despues no cumpli.
“Nada di e promesanan a wordo realisa,”, el a bisa. Pa refresca nan memoria a bisa cu a coy e draaiboek di 4 aña pasa. A papia cu ta spaar 17 miyon florin dor di baha e cantidad di ministernan di 9 pa 7, sinembargo nan a drenta gobierno cu 8 minister, mas un cantidad di ex minister como consehero cu ta yega na 14 minister. E promesa principal di baha e gastonan aki por medio di esaki, no a hacie.
A bisa cu lo baha coordinadonan pa spaar 24 miyon florin pero coordinadonan a redobla den e gobiernonan y awo a cuminsa nombra coordinadonan den AZV. DPO ta man yen pa traha riba tur e Landsbesluitnan.
A redobla coordinadonan y kico ta bay bisa e pueblo den eleccion.”
A bisa cu lo baha gasto di biahamento, fiestamento y propaganda cu lo spaar 9 miyon florin.” Den e prome aña, segun Sevinger, tur a biaha, pues a gasta 6.4 miyon pa un total den 812 dia di biahe den e prome aña. Den e tres cosnan aki nan lo a spaar 50 miyon. Kico nan lo bay bisa awo, Sevinger ta puntra su mes.
Pa loke ta finanza publico y debe di Aruba, lo a atende e problema di Aruba sin medida, a campaña y snembargo loke cu nan a haci ta aumenta BBO, aumenta prijs di gasolin, awa y coriente, aumenta costo di bida. “Nan no a yam’e medida.”
“A bisa cu lo baha gasto di 600 mil florin di interes pa dia y awe nos interes a pasa algo mas di 1.1 miyon florin pa dia. A bisa cu ta fiha prioridadnan diferente pero no a fiha ningun prioridad, corda diferente.
Duna autoridad y control riba finansa bek na man di departamento y institutonan financiero pero awe e confiansa aki a wordo honra cu dos Rijkswet. Hulanda a tuma over, a entrega Aruba su autonomia y a haya dos Rijkswet.
Stimula crecemento economico nan a bisa cu lo haci, pero awe crecemento economico a perde balor di mas cu 50% y unico cos cu nan a haci ta lanta un compania cu yama FUTURA y a hinca primo y primanan, y demas famia den dje y pueblo ta esun cu ta paga. Nan ta supuesto duna conseho gobierno.
Nan promesa di cobramento di belasting na un forma husto, e pueblo no ta sintie, al contrario ta cobra belasting na cantidad y pueblo no tin forma di paga esaki.
A bisa cu lo cuida di pensionadonan, un cuido digno y miho cuido di salud y baha edad di pensioen na 62 aña. “Awe edad di pensioen ta poni riba mesa pa yega na 68 aña, esaki ta promesanan di campaña di MEP,” Parlamentario Benny Sevinger a trece dilanti.


text:
Republika di China
E Republika di China, komunmente konosi komo Taiwan, ta un estado den Ost Asia situa mas o menos 180 km for di e kosta ost di China. Subjecto na un disputo ku e Republika Socialista di China ku a lag'e ku relashonan diplomatiko limitá, e gobiernu di China awendia ta goberna e Isla di Taiwan, ku ta konsiti pa 99.4% di su teritorio, i tambe Pengu, Kinmen, Matsu anto otro islanan menor. Estadonan bisiña ta inklui e China na parti west, Hapon na parto nort-ost, anto Filipinas a parti suit. E kapital di Republika di China ta e siudad di Taipei.


text:
Bennie for di aña 1949 ora ku e “zwembad” di Rif a habri su portanan ofisialmente a traha einan. Segun e añanan a pasa Bennie a logra finalmente di bira “Beheerder” di e “zwembad”. Al mismo instante e a sigui komo instruktor. Aki e a sigui traha te ku den 1986 despues di 37 aña di trabou na Rif e a fayesé. Durante su karera Bennie ku su gran sentimentu i rèspèt pa su próhimo a gana rèspèt i rekonosementu di tur esnan ku a anda ku n’e i di hopi instanshanan riba nos Isla.
Na aña 1975 Bennie a wòrdu kondekorá ku:
* “Eremedaille verbonden aan de Orde van Oranje-Nassau”.
* Tambe a risibí un plakat di Mérito duna pa
Departamentu di Desaroyo Públiko.
* Kultura i Deporte, pa motibu di su méritonan den e ramonan aki.
* Plakat “Zwem-Pionier” A duna pa N. A. Z. B.
* Plakat di Stichting Rif-Zwembad komo prueba di dedikashon i trabou sobresaliente.
* 1984 Plakat di Mérito Pa labor i kontribushon ekstraordinario na
bienestar di R. K. S. V. SITHOC “voetbal vereniging”.
* 1988 C. S. F “Award” pa dedikashon komo dirigente deportivo.
Bennie tabata un deportista “all-a- round” pero tambe “self-made”.
El a dediká hopi tempu na Boxeo ku pupilanan manera e.o. Galento Jr. Hopi aña tambe e a duna na futbòl kaminda e tabata entrenadó di “welpen”, “pupillen” , aspirant i junior.
El a fungi tambe komo masahista di e ekipo di futbòl grandi SITHOC.
Bennie al lanta e klup di landamentu SITHOC for di apertura di Rif Zwembad, i a traha komo coach den tur e disiplinanan. E tabata masha orguyoso di su pupilonan. Pero semper e tabata papia di esnan ku a destaká manera Randy Wiel, Ruthley Isidora, Nilo Fernandes esakinan di natashon i di Sixto Djun-Djun Rovina di futbòl. Bennie Leito un gran deportista, un gran lider i un instruktor renombrá kende durante hinter su bida produktivo a dediká su mes na edukashon di nos hubentut. Ku gran amor pa nos muchanan semper e tabata presente pa yuda nan ku nan desaroyo tantu deportivo komo humano. Bennie tabata un hòmber ku prinsipionan fuerte. Disiplina tabata laga ku e tabata eksigí di grandi i chikí.
Rèspèt pa un otro ser humano ta un di e balornan mas haltu ku e semper a purba di desaroyá den su alumnonan.
Su relashon honesto i estrikto ku e tabatin ku hende tabata un di e karakterístikanan di su persona ku a demanda rèspèt di tur hende ku a anda ku n’e. Inkansa-bel ku dedikashon i amor e tabata yuda kada mucha ku kier a siña i dediká su mes na landamentu i e tabatin e kapasidat pa mira un talento for di tempran i train e adekuadamente. I asina for di 1949 ora ku e pisina di Rif a keda kla e fundeshi di klup SITHOC a keda forma. SITHOC ta Bennie i Bennie ta SITHOC. Ya for di tempran SITHOC tabatin diferente sekshon manera “figuurzwemmen”, waterpolo i lantamentu kompetitivo.
Tur hende sa di su esfuersonan pa hasi nos klup esun di mas mihó na Kòrsou den tur ramo. I por konstatá ku e a logra e meta ei gloriosamente ku un tim den kual tur e talentonan ku e a deskubrí a haña formashon deportivo i awor ta representando Kòrsou i Antia den un forma ekselente. Bennie ta esun ku a forma e sekshon di veteranonan i e sekshon aki ta un ku a bira masha yega na dje i visa versá.
Manera tur nos miembronan sa SITHOC awor aki ta konsistí ademas di un sekshon di veteranonan di un sekshon di training, sekshon di pre-top, sekshon di tòp, sekshon di “waterballet” (“synchro”), sekshon di “waterpolo” hubenil i senior i un sekshon di instrukshon (“zwemles”). Den su karera komo “beheerder” di “Rifzwembad”, Bennie a konfrontá difikultatnan serio ku e pisina. Pipanan ku frekuentemente tabata frusa i kibra, pòmpnan ku no kier a traha, sefta den laman ku mester a wòrdu kambia etc etc. Pero Bennie semper a logra ku su personalidat persistente pa haña un solushon pa e problemanan aki. Sea ku òf sin rekursonan finansiero pero semper ku hopi sosten i forsa di su amigunan den tur sekshon di nos komunidat e a logra di mantené e pisina di Rif operashonal. Tabata duele ku e último añanan Rif a sigui bai atras apesar di su luchanan.
Den 1983 su speransa a lanta ora ku un rapòrt di un komishon a resultá den un reservashon di 100.000 florin di Banko Maduro pa renová e pisina.
Pero lástimamente no a keda kla.
I p'esei nos kier a hasi un yamada na tur instansianan konserní pa hasi tur esfuerso posibel pa realisá e soño di nos gran edukador, luchadó Bennie pa e fasilidat aki bira un digno di nos komunidat, digno di un persona manera Bennie Leito ku semper a mira e pisina komo un nesesidat krusial pa formashon di nos hubentut.
Tambe no ta kere ku e “Rifzwembad” aki lo mester bira e momento pa rekordá e gran persona aki. I nos ta proponé pa bai yama e fasilidat aki Pisina Memoria Bennie Leito.Laga nos sigui bo ehèmpel Bennie komo lider , edukador, deportista i ser humano.
Bo ta pidi forsa pa bo famianan i nos ta pidi Dios pa bo sosegá na pas.


text:
KRALENDIJK – Swinda Adoptie (72) no por usa un ròlstul of ròlatòr den su kurá dilanti, pa motibu di tur e piedra- i bònkònkònan ku tin ei. “Asta si mi usa mi kreknan kada bia mi ta trompeká.”
P’esei e ta kontentu ku e plannan di sekretario di estado Paul Blokhuis di Salubridat Públiko, Bienestar i Deporte (VWS). Blokhuis ta pone plaka èkstra disponibel pa adaptá kas i akohida di den dia, pa asina e hendenan grandi di edat por keda biba na kas mas largu.
Swinda Adoptie den kombersashon ku Ronald A. Muyden
Situashon na kas di grandinan di edat no ta adekuá
Dos aña pasá kaba hende di gobièrnu a pasa serka dje pa mehorá e situashon na su kas, Adoptie ta konta. Pero nada no a sosodé. E sa tur kos di e situashon na kas di e hendenan grandi di edat pasobra te dia ku el a baha ku penshun diesdos aña pasá, Adoptie tabata kuidadó di hende grandi di edat. “Hopi bia e kambernan di baño no tin suela plat i e pòchinan di WC ta muchu abou.”
‘Un kos por pasá bo’- Shòròmbu, un ansiano bibá na kas
Segun Ofisina Sentral di Estadístika na Boneiru tin 1431 hende di 70 aña p’ariba, 691 hòmber i 740 muhé. Feliciano Juan de Palm, mihó konosí komo ‘Shòròmbu’, ta un di e kuarentidos hendenan di 81 aña ku tin na Boneiru. Kuater bia pa siman e ta bai e akohida di den dia Pasadia Vila Antonia.
Biba bo so no ta ideal tur ora
Shòròmbu ta biba independiente den un studio ku e mes a traha den kura di un ruman muhé. E ta gusta, pero biba su so e no ta haña ideal tur ora. “Un kos por pasa bo. Naturalmente mi por yama mi ruman na telefon, pero kisas bo no ta haña ni chèns di yama.”
Hose ‘Djo’ Egbreghts no ta bai e akohida. E ta preferá keda kas i lesa. “Ami no ta haña ku ta laf na kas. Mayoria parti mi tin hende rònt di mi. Asta den oranan di anochi mi amigunan ta pasa serka mi. E ora ei tin bia nos ta kombersá te banda di diesun or.”
Drèmpel
Djo ta pasa trabou pa kana, pero ainda e no tin nodi di adaptá e drèmpel di su porta dilanti. Asina awa di áwaseru tampoko no ta drenta, e ta bisa. Dia e ansiano di 78 aña no por pasa e drèmpel mas, pa su parti nan bin kambi’é. “Kon tal ku esaki no ta afektá e funshon.”
Niun di tres no tin gana di bai biba ku guiansa. Asta si bibando nan so nan sa sinti nan mes solitario. Na Boneiru tin mas i mas soledat bou di ansiano.
Konsuelo
Adoptie a haña su konsuelo den skuchamentu di radio. Pasobra su bista ta malu i e no por lesa mas manera e tabata gusta hasi. Djo entre otro gusta lesa bou di e palu dilanti di su kas. E akohida di den dia a trese algu ònferwagt pa Shòròmbu: e viudo a topa un frei.


text:
ORANJESTAD - Banco Central di Aruba (BCA) ta dispone di diferente instrumento pa ehecuta maneho monetario na un forma efectivo (Figura 1). Un di e instrumentonan di mas importante ta e asina yama “reserve requirement” (reserva obligatorio), cu ta usa pa sea inyecta den of saca likides for di e sector bancario door di subi of baha depositonan obligatorio di e banconan comercial cu nan tin cu tene na BCA. Aña pasa na maart 2020, y pa reduci e efecto di e impacto financiero y economico relaciona cu e medidanan tuma pa gobierno di Aruba pa asina mitiga e contagio di COVID-19, BCA, entre orto, a baha e tasa di reserva obligatorio cu 1 punto di porciento di 12 porciento pa 11 porciento. Na april 2020, atrobe a reduci e tasa di reserva obligatorio cu 4 punto di porciento te na 7 porciento. Cu e bahada aki, banconan comercial di biaha por a dispone di un total di Afl. 200 miyon adicional na likides pa asina cumpli cu nan obligacionan financiero, incluyendo un posibel crecemento den demanda di credito (mira Anuncio Publico di BCA, maart 17, 2020 y april 7, 2020).
Tumando na cuenta e recuperacion economico di Aruba den e di dos kwartaal di 2021, specialmente e crecemento den cantidad di turista y recuperacion fuerte den entrada relata na e sector turistico, y e hecho cu reservanan oficial consistentemente ta permanece na un nivel adecua, BCA ya na 1 di juni 2021 gradualmente a cuminsa relaha e medidanan di divisa tuma na maart 2020. Entrante 1 september 2021, tur e medidanan aki ta full revoca (mira Anuncio Publico di BCA, juni 1, 2021, augustus 1, 2021 y 1 september 2021). Consecuentemente, BCA ta premira cu e salida di divisa pa exterior lo sigui crece y normalisa na nivelnan prome cu COVID-19 prome cu fin di e aña aki, teniendo particularmente na cuenta un subida den importacion di producto y di servicio.
2. Decision di Comite di Maneho Monetario pa hisa e tasa di reserva obligatorio
Considerando e crecemento anticipa den salida di divisa y e situacion di exceso di likides na banconan comercial, conhunto cu revocacion di e medidanan riba divisa menciona anteriormente, na su debido tempo y ora ta necesario BCA lo aumenta progresivamente e tasa di reserva obligatorio na nivelnan prome cu e pandemia. Di e manera ey, BCA lo keda vigila di cerca datonan macro- y microeconomico relevante, incluyendo e nivel di reservanan contra e normanan critico di reserva, pa asina prudentemente balansa e revocacion di e restriccionnan di divisa introduci door di BCA na maart 2020 cu continuamente mantene suficiente reserva pa conserva stabilidad monetario y garantisa e tasa fiho entre e florin Arubano y e dollar Americano.
Durante e reunion di 5 di augustus 2021, despues di a revisa datonan economico y montario mas recien y considerando e presion anticipa riba e nivel di reserva, e Comite di Maneho Monetario (CMM) di BCA a dicidi cuminsa restringi e maneho monetario pa por reabsorba parti di e exceso di likides bancario. Consecuentemente, CMM a hisa e tasa di reserva obligatorio cu 2 punto di porciento, esta di 7 porciento na 9 porciento.
E decision aki a drenta na vigor riba 1 di september 2021.
Consistente cu e maneho monetario prudente di BCA pa mantene e confiansa den e balor di e florin, pa cu e decision tuma pa aumenta e reservanan obligatorio, e CMM tambe a considera e efecto total di e siguiente desaroyonan economico y financiero:
1. Un crecemento economico robusto cu ta anticipa di yega 12,7 porciento na 2021.
2. Un recuperacion fuerte durante e promer mitad di 2021 den e cantidad di ingreso relata na turismo y importacion di mercancia na un nivel di mas di 80 porciento di nivel di 2019.
3. E aumento den prijsnan internacional di energia, cuminda, transportacion, cu lo por hisa e presion inflacionario domestico (+1,1 porciento, di janauri te juni 2021).
4. E subida continuo den likides excesivo di banconan comercial (+22 porciento, di januari te juni 2021).
3. Reservanan internacional
E reservanan internacional (incluyendo e diferencia di revaluacion) a aumenta cu Afl. 511,1 miyon pa e siman cu ta caba riba 16 di juli 2021 (+21,7 porciento), compara cu december 2020. E subida aki ta primeramente causa door di e recuperacion fuerte di entrada relata na turismo, como tambe e sosten di likides di Hulanda na Gobierno di Aruba. Consecuentemente, e reservanan internacional a yega te na Afl. 2.867,6 miyon riba 16 di juli 2021. Importante ta cu e nivel di reservanan internacional ta permanece adecua ora di compara nan tambe cu norma critico di Fondo Monetario Internacional (FMI) pa economianan habri y chikito, esta e asina yama “Assesing Reserve Adequacy” (ARA).
4. Desaroyo den credito y liquides di banconan comercial
Credito total na banconan comercial a baha cu 1,3 porciento na juni 2021 compara cu december 2020, primeramente causa pa un caida den ambos credito na consumidor (-5,7 porciento) y fiansa na empresa (-1,1 porciento). Apesar di un crecemento den prestamo comercial (+0,1 porciento) y den hipoteca di vivienda (+0,3 porciento), esakinan tabata insuficiente pa mitiga caida den otro componente di credito. Fuera di e medidanan di BCA na maart 2020 pa amplifica e likides di banconan comercial, e falta di demanda pa credito cual a conduci na un contraccion den e total di prestamo, e aumento den pagonan di fiansa parcialmente como consecuencia di e vencemento di moratoria, e continuacion di subsidio di gobierno na empresnan local, como tambe e promedio stabiel den tasa di interes riba prestamonan nobo durante e anja cu a transcuri, pa gran parti lo por splica e aumento di liquides cerca banconan commercial durante e promer 6 lunanan di 2021.
5. Inflacion
Na juni 2021, e Indice di Prijs di Consumo (IPC) tabata 1,0 porciento mas halto compara cu juni 2020. Esaki tabata primordialmente causa pa prijsnan mas halto di gasoline, cu consecuentemente a subi e componente di transporte di IPC. Igualmente, den e periodo di januari 2021 te cu juni 2021 por observa un subida den e componente di vivienda, operacion di vivienda y bebidanan alcoholico. Den e componentenan di cuminda, a nota aumentonan significante pa carni, productonan lacteo y fruta.
Na fin di juni 2021, inflacion midi a base di un promedio di 12 luna a baha te na -1,8 porciento, for di 2,0 porciento compara cu juni 2020. E caida aki tabata causa door di un bahada den e inflacion durante e prome mitar di 2020, door di diferente factor inter-relaciona debi na e pandemia di Covid 19 y e medidanan di gobierno, entre otro un caida den demanda di turismo, bahada den consumo domestico y un reduccion den prijs internacional di petroleo. E promedio di inflacion midi riba 12 luna excluyendo cuminda y energia a mengua den e periode di juli 2020 te cu na juni 2021, esta di 2,0 porciento den e periode di juli 2019 pa juni 2020 na -1,2 porciento.
ORANJESTAD – E intencion ta pa den futuro cercano un pasahero por bula entre e islanan aki pa 100 dollar so. Ta papia di e islanan ABC y Isla Riba. Asina director di aeropuerto di Aruba Joost Meijs ta bisa den un entrevista pa e revista Luchtvaartnieuws Magazine edicion di October. Aruba ta parti di DCCA, cu ta e Dutch Caribbean Cooperation of Airports, y nan kier duna e trafico aereo entre e islanan un impulso extra. Segun Meijs, e buelonan entre e islanan ta hopi importante. Esaki pasobra e network social y economico di e pueblo y e companianan ta reparti riba tur e islanan aki. Pues e trafico ta hopi entre nan. DCCA aworaki ta trahando riba un business case y pa calcula e realisacion di e plan. Y e plan pues, ta pa e tarifa bira 100 dollar pa bula entre e islanan. Aworaki e prijs ta mas cu double esaki. Y cu e extra pa test pa Covid, e portal aki a compronde cu e gastonan a aumenta enormemente.
ORANJESTAD – Fuera di Aruba, ta resulta cu e instituto financiero CIBC FirstCaribbean International Bank Limited a bende parti di nan propiedadnan na 4 otro isla tambe. Ta trata di St. Vincent, Grenada, Dominica y St. Kitts to. Tabata recientemente cu den forma di sorpresa pa hopi, Aruba Bank a anuncia cu nan ta tuma gran parti di e propiedad di First Caribbean over. Pero, awor ta resulta cu ta un strategia di e banco Caribense, pa ‘simplifica y expande nan eficiencia y enfoca riba cierto mercadonan so’. E banconan cu a tuma e operacion over riba e otro islanan ta e.o. The Bank of St. Vincent and the Grenadines Ltd., Grenada Co-Operative Bank Limited, National Bank of Dominica Ltd., y St. Kitts Nevis Anguilla National Bank Ltd. Mescos cu esun di Aruba, e benta ta pendiente aprobacion di Banco Central e respectivo islanan.
ORANJESTAD - Dialuna 18 di october, Cornelia W. a bishita oficina principal di Lotto pa cobra su premio multi-miyonario di Lotto 5. Cornelia tabata feliz cu el a gana e 2 miyon florin. El a cumpra un lotto loco y e numbernan ey a bin resulta e number ganado di Lotto 5.
ORANJESTAD – Unabez cu e hospital ‘nobo’ y renoba di Aruba keda entrega fin di 2022, e lo a costa un biaha y mei mas di e prijs original, y no doble. Por lo menos no basa riba e plan actualisa. Segun e plan inicial si. Asina miembro di Stichting Onroerend Goed Aruba (SOGA) Edwin Roos a bisa e siman aki den e programa Noticiacla LIVE na periodista Tito Laclé. E ta coregi asina e director di hospital Jacco Vroegop cu recientemente tabata den otro programa Noticiacla LIVE, aki el a bisa cu e hospital finalmente lo costa doble.
ORANJESTAD - Aruba Bank a anuncia diamars cu e la cera un convenio cu FirstCaribbean International Bank (Cayman) Limited (“FCIB Cayman”), un subsidiario enteramente propiedad di FirstCaribbean International Bank Limited (“FirstCaribbean”), pa cumpra cierto di nan activonan bancario na Aruba. E transaccion ta suheto na aprobacion segun regulacion pa Banco Central di Aruba (CBA). Ta spera di finalisa e transaccion den e proximo lunanan.
ORANJESTAD, Aruba – 12 di october, 2021: Aruba Hotel & Tourism Association (AHATA) ta publica e cifranan di ocupacion y prijs di hotelnan mensualmente, y data di September ta indica cu e ultimo ola di COVID a causa un perdida averahe di 12 punto di grado di ocupacion na hotel. Despues cu CDC a hisa nivel di alerta pa Aruba, mas cancelacion di reservacion, y specialmente di grupo, a drenta.


text:
Punto di Notifikashon Kuido di Salubridat
Riba 4 di mei 2015, e Punto di notifikashon Kuido di Salubridat Hulanda Karibense a wòrdu habrí na Boneiru, Sint Eustatius i Saba. Serka e punto di notifikashon e habitantenan di e tres islanan por akudí ku señalnan tokante e kalidat di kuido i ku preguntanan tokante e posibilidatnan pa prosesamentu di kehonan tokante e kalidat di kuido.
E punto di notifikashon ta independiente di e dunadónan di kuido i a wòrdu instalá dor di e Inspekshon di Salubridat. Riba kada isla e punto di notifikashon ta establesé den e ofisina di RCN.
Referimentu
E punto di notifikashon no ta solushoná problema e mes, pero ta yuda esun ku tin pregunta mas aleu, por ehèmpel dor di duna informashon òf dor di referí na e persona òf instansia korekto pa tratamentu di un keho òf notifikashon. Preguntanan por ta por ehèmpel:
- Kiko mi por hasi si mi tin un keho tokante un dunadó di kuido?
- Kon mi ta entregá un keho ofisial serka un dunadó di kuido?
- Serka ken mi por duna un señal tokante e kalidat di kuido?
- Kon mi ta demandá daño i perhuisio?
Dependiente di kiko un hende ke alkansá ku dunamentu di un señal òf entrega di un keho, e punto di notifikashon por hasi un referensia. Esaki por ta na e dunadó di kuido mes, un funshonario di keho, un komishon di keho, e Inspekshon di Kuido di Salubridat òf – ora ta deseá daño i perhuisio – na hues.
Kiko un hende ke alkansá ku un keho òf señal?
Ehèmpelnan di kiko un hende ke alkansá ku un keho òf señal ta:
- Mi ke un diskulpa
- Mi ke rekonosementu di mi keho, mi ke wòrdu tendé
- Mi ke prevení ripitishon pa mi mes i pa otronan
- Mi ke kontribuí na un bon salubridat dor di duna un señal
- Mi ke un deklarashon tokante e valides di e keho òf mi ke un medida
Konsulta di e Punto di notifikashon ta grátis.
Unda un hende por akudí
Riba kada isla e Punto di notifikashon ta den e ofisina di RCN. Bo por yama na telefòn tambe òf tuma kontakto via un e-mail. Aki bou e datonan di kontakto ta pará pa kada isla:


text:
Unda Mike Eman ta pa defende cuidadanonan di Aruba?
SANTA CRUZ — Fraccion di MEP atraves di medionan social a cuminsa alerta pueblo di Aruba cu Parlamento Hulandes e siman aki ta trata e ley di cambio di color di paspoort. E intencion cu nan tin ta pa apesar cu tur hende cu ta nacionalidad hulandes tin e paspoort cora di Union Europeo, mescos cu tur otro pais den Europa, toch pa duna un color diferente pa esnan cu ta nasi na Aruba, otro color na esnan nasi na Korsow, y otro color na esnan nasi na Sint Maarten.
E meta ta pa di leew bo reconose ki ora un Antiyano o Arubiano ta yegando.
Hopi ta comenta cu esaki ta parse tempo di Hitler, cu di leew e hudiwnan mester a wordo reconosi, y pesey mester a pone un strea na nan panja.
Den e afan di cierto politico hulandes pa sigi discrimina demas paisnan den Reino, awor kier cambia color di pasport pa cada pais. MEP a cuestiona y critica esaki fuertemente den pasado, y a laga sa cu Hulanda lo bolbe scucha e bos di nos pueblo atraves di MEP! Mas alew MEP ta informa cu protesta a bai Hulanda caba.
Pero MEP ta cuestiona tambe unda e ministro presidente di e pais aki ta? Na momento cu su yiunan di tera ta wordo discrimina, insulta, ofendi, unda e supuesto “lider” di e pais aki Mike Eman ta? Cu su cabes scondi bow tera atrobe? Esey ta e lider cu e pais aki merese? Un lider cobarde cu nunca ta defende su yiunan di Hulanda? Pasobra durante e tratamento di e ley di Bosman dos siman pasa, tampoco Mike Eman a duna ningun comentario. El’a djis sinta wanta su yiunan di tera wordo discrimina. Berguensa!
Siman pasa, despues cu politico hulandes Geert Wilders a ofende Marocanonan, tur politico hulandes a condena e expresion ey, pero awor si nan ta cla pa ofende nos Arubianonan. Hulanda berdad ta midi cu dos midi. Acaso Hulanda ta bai cambia e color pa e Turco y Marocanonan tambe, of ta di Arubianonan so?
Y tanten e “lider” di e pais aki ta keda cu su cabes scondi den tera, MEP lo sa di sali na vanguardia di e pueblo aki un biaha mas. Un mensahe cla y raspa a bin padilanti di varios comentario, ta cu mester informa Hulanda cu si berdad kier cambia e color di e paspoort pa Arubianonan, hasi’e color di oro pa asina recorda e hulandesnan di e oro cu nan a horta di Aruba.


text: Diasabra anochi a drenta informe di un accidente unda un auto a bolter serca di “brug di madushi” riba Caya Ange Perez, mesora a dirigi tanto polis como ambulans an e sitio. Na yegada a constata cu un auto entregando pizza biniendo for di pariba lo a dal den un van cu tabata biniedo di panort pa crusa stret cu no a duna preferencia. E impacto tabata uno fuerte cu a manda e van bolter den banda. Afortunadamente ningun persona a keda seriamente herida, ambulans a presenta a sitio y a brinda asistencia medico na e sitio mes.


text:
ORANJESTAD - Di cada 10.000 persona ‘no vacuna’, 92 a drenta hospital. Por lo menos for di 1 di juli di e aña aki segun informacion di Directie Volks Gezondheid (DVG). For di comienso di juli 2021 cu e variante Delta a haci su entrada na Aruba, hopi lihe e variante aki a causa preocupacion ora ela plama causando un brote grandi di casonan di COVID-19. E variante Delta a wordo categorisa como un variante mas contagioso compara cu otro variantenan y esaki nos por a experencia tambe na Aruba ora di haci comparacion cu e brotenan anterior di COVID-19.
TE CU SEPTEMBER
Te cu dia 12 di september 2021, segun Crisis Team, nos tin na Aruba un total di 70.105 (75%) asegurado di AZV riba 12 aña cu si a vacuna y 23.668 (25%) asegurado di AZV cu no a vacuna. E informacion aki ta hopi importante pa analisa: di e 70.105 (75%) cu si a vacuna, 42 persona a drenta hospital relaciona cu Covid; y di 23.668 (25%) cu no a vacuna, 219 persona a drenta hospital for di cuminsamento di juli te cu dia 12 di september.
Crisis Team ta recapitula tur data for di 1 juli 2021 te cu 12 di september 2021, y nan ta conclui cu pa cada 10.000 cuidadano cu no a vacuna, 92 a ta drenta hospital relaciona cu Covid-19; y pa cada 10.000 cuidadano cu si a vacuna, 6 persona a drenta hospital relaciona cu Covid.
E analisis aki ta basa riba cifras di asegurado di AZV. Motibo cu ta uza cifras di AZV pa e analisis aki ta pa motibo cu e cifranan registra ta logra un analisis cu un resultado real y confiabel. E cifranan aki no ta inclui hende indocumenta of studiante di afo cu a vacuna of cu por vacuna ya cu aki no tin exactitud y e midimento lo bira un calculacion proyecta.
Pa medio di analisis continuo, DVG ta sigui evalua y dirigi su maneho di vacunacion cu ta demostrando di ta hopi efectivo den preveni ingreso den hospital y asta den scapa bida di nos cuidadanonan
ORANJESTAD – E edificio ‘bieu’ di Aduane na Playa ta bira un proyecto di Vivienda. Director di DOW señor Marlon Croes a confirma esaki diaranson mainta: “Nos ta bay construi un Departamento di Aduana nobo na Barcadera y e Departamento di Aduana na playa cu ta bandona aworaki por wordo converti den un proyecto di vivienda cu lo bay duna un balor añadi na e centro di Oranjestad pa cu su funcionamento”. Mas detayes e director no a duna, riba e tema. Pero por lo menos ta conoci awor cu e edificio ey lo haya otro destinacion awor.
ORANJESTAD - Diaranson mainta na Infra Gebouw, Gobierno di Aruba a firma MOU cu Bohama pa e edificio nobo pa Departamento di Aduana. Aduana ya pa hopi aña ta den diferente edificio separa for di otro y esey nunca ta contribui na un bon spirito laboral. Un separacion asina nunca ta contribui na e cooperacion manera cu lo desea of mester. Aduana awo lo haya un edificio nobo na Barcadera caminda cu lo ta funciona tambe como punto central. Un edificio moderno cu ta cumpli cu tur exigencia y cu lo trece sigur un miho ambiente di trabou na Departamento di Aduana. Mes momento ta soluciona un problema hopi grandi cu tin na playa cu e edificio actual di Aduana cu ta decai y bashi y no ta hayando atencion. Prome Minister Evelyn Wever-Croes tawata presente y na Infra Gebouw y prome cu a firma e MOU hunto cu Director di Bohama, señor Sander Leijenaar, a gradici tur esnan envolvi cu a ta haci e proyecto aki un realidad.
ORANJESTAD - Segun resumen di awe 11 persona a recupera y un total di 19 caso nobo di COVID-19 a keda registra di cual 2 ta no- residente. E cifranan aki ta representa un 'Positivity rate' bou di nos residentenan di 10%. E cantidad di casonan activo di COVID-19 pa awe ta 160 y cantidad di fayecidonan relaciona cu COVID-19 ta na 170. Datos ta ilustra casonan nobo di COVID cu un average semanal di 12 caso pa dia y un averahe di 'positivity rate' semanal di 8% pa dia.
ORANJESTAD – E vice presidente di Contraloria General di Aruba (conoci tambe como Algemeen Rekenkamer Aruba ‘ARA’) sr Frederick Nuboer a entrega su retiro na gobernador. Segun un comunicado di e propio instituto un dia despues, e motibo ta pasobra ‘den cuadro di bon gobernacion, funcionamento di Contraloria General como instituto mester keda garantisa’. Apenas un dia prome, fraccion di partido MEP den Parlamento a pidi pa ‘su cabez’ den un carta manda na prome minister Evelyn Wever, basa riba un incidente cu a tuma lugar den fin di siman. Aki sr Nuboer lo a keda deteni a base di ‘buracheria’ den publico. Lider di fraccion di e partido Shailiny Lee den un carta pa e prome mandatario a pidi e mandatario pa ‘tuma pasonan necesario pa garantisa cu integridad y bon nomber di nos Contraloria General keda na halto’. Aki tambe e parlamentario ta referi na e incidente cu a tuma lugar y cu a keda cubri pa medionan di comunicacion.
ORANJESTAD - Dialuna atardi a tuma luga e caminata pa inicia e campana di conscientisacion en conexion cu Dia Nacional contra Traficacion di Hende ‘Habri bo wowo’ cu a cuminsa for di Djispie’s place pa Plaza Daniel Leo. Prome Minister Señora Evelyn Wever-Croes y Minister di Husticia Rocco Tjon, na final di e discurso a duna nan remarke cortico enfatisando cu trafico y contrabando di persona tin consecuencianan grave.


text:
ROACN ta gosa di hopi konfiansa
- March 20, 2013
ROA CN (Raad Onderwijs Arbeidsmarkt, Caribisch Nederland, ke keda mirá, i lo wòrdu mirá, komo un outoridat , un órgano konsultativo riba partinan di enseñansa, tambe riba e parti merkado laboral. Segun e direktor Elyane Paul, ROA ta tur kaminda i tin konfiansa di hopi kompania, tambe di gobièrnu. ROARead more
Merkado laboral i ROA ta traha huntu
- March 16, 2013
Direktora di ROA, Elyane Paul, a enfatisá ku tur vishon, maneho di kada isla di BES, mester tradusí esaki den enseñansa. Si ke pa nos muchanan bai traha den kompanianan establesé riba nos isla den futuro, mester sòru pa e hóbennan aki, sigui nan estudio riba nan mes isla. PaulRead more
Studiante ta e strea den trabounan di ROACN
- March 13, 2013
Den un konferensha di prensa e direktor di ROA Elyane Paul a duna un splikashon kiko ROA ta hasi. ROA.CN ta para Raad Onderwijs Arbeidsmarkt, Caribisch Nederland. ROA tin sierto tarea ku ta pará den lei BES 1.5. E direktiva mester sòru pa konsehá e minister riba kada enseñansa naRead more


text:
Cu nos determinacion y nos vision, nos lo haci Aruba fuerte atrobe,
Dia 6 di juli, Gobierno di Aruba a wordo sorpendi pa cantidad di condicionnan nobo cu Hulanda kier a pone na e placa pa di 3 tranche. Prome Minister Evelyn Wever-Croes desde e dia ey a indica cu Gobierno di Aruba no por a acepta esakinan sin mas. Pa cua motibo tambe, e Prome Minister di nos pais, dia 10 di juli, a bay Hulanda pa atende e asunto aki su mes den Rijksministerraad pa purba haya mas tempo y pa bay na mesa cu otro pa negocia. Esaki Prome Minister a logra tambe y Hulanda a cuminsa un trayecto separa cu Aruba.
Prome Minister a duna di conoce, dunando un update dialuna mainta den conferencia di prensa di Gobierno di Aruba tocante e negosacionnan cu Hulanda, cu na Aruba el a cuminsa un proceso transparente y habri di consulta cu gremionan sindical y empresarial, lidernan politico y Parlamento. Tawata tin varios reunion y a base di e input cu a ricibi durante e reunionnan aki, Prome Minister a cuminsa negocia cu Hulanda.
Gobierno di Aruba a tene cuenta cu e puntonan cu a wordo treci padilanti:
1. Autonomia: Aruba no mag di perde su autonomia den e proceso aki. Prome Minister a enfatisa cu Gobierno ta realisa cu Aruba mester di ayudo di Hulanda y Gobierno ta realisa tambe cu ta nos autonomia a trece nos te na unda nos ta, cu un di e desaroyo turistico mas exitoso na mundo. Entre e dosnan aki, Prome Minister ta negociando cu Hulanda, pa respeta nos estado di derecho, respeta cu Aruba mester por scoge su gobiernonan y pa respeta e rol di Parlamento di Aruba.
2. E landspakketnan cu ta wordo impone mester wordo poni den contexto di Aruba. Por ehempel dolarisacion, edad di pensioen di 66 aña entrante 2023 y 67 aña entrante 2025, y e hecho cu e entidad hulandes por dicidi di bende e accionnan den companianan estatal.
3. Supervision financiero: Gobierno ta compronde cu Hulanda lo kier mas grip y mas supervision, pero Gobierno kier pa acopla mas supervision na mas beneficio financiero pa pais Aruba, por ehempel den refinanciamento di nos debe.
“Negosacionnan ta bayendo den un ambiente di respet y dialogo. Nos no ta cla ainda”.
Otro siman diabierna 14 di augustus tin un Rijksministerraad y diaranson awor 5 di augustus Gobierno lo tene un encuentro pa duna un update na gremionan di Aruba.
Pa e luna di juli y parti di augustus Gobierno a logra cumpli cu tur debernan. Loonsubsidie: 18.666 trahado, total 30 miyon. 1606 compania a haya e asistencia na empresa mediano y chikito di Afl. 4000, total 6.4 miyon. 4185 persona a cobra fase, total 3.8 miyon. Apesar di no a haya e placa di Hulanda ainda, nos a cumpli. Con? Nos a corta mas gasto di gobernacion pa por paga esaki, y nos a postpone algun pago.
“Pero awor si ta birando mas necesario pa haya e ayudo di Hulanda. Nos ta awor den un problema serio. Sin ayudo nos lo no sali di esaki. Nos mester di ayudo. E unico cu ta ofrece pa yuda nos ta Hulanda. Nan ta pone condicionnan draconico. Nos ta purbando pa suavisa e condicionnan pa nos por yega na e fondo.
E no ta facil, pero e ta necesario awor. Cu nos determinacion y nos vision, nos lo haci Aruba fuerte atrobe, cu un economia mas fuerte y un autonomia mas fuerte”, Prome Minister a duna di conoce.


text:
EKSITOSO SHO MUSIKAL THE WIZARD OF OZ & THE LION KING
EKSITOSO SHO MUSIKAL THE WIZARD OF OZ & THE LION KING
Willemstad 29 mart 2019.
Reportahe Tico Vos
Djabièrne último Kòrsou a bria pa dos eventonan kultural ku tur a konta ku apoyo di un públiko grandi. Aya banda de sala di Klup di Shell skohementu di kantadó mayó kual a bin kaba te den oranan tempran di MAINTA DI dia siguiente . I aki banda den e sala di PWFC , un aglomerashon di públiko ansioso pa Drenta i gosa di loke Belcanto bou di liderastó di Ana Alse a prepará pa nan.
En total Wizard of Oz I Lion Kong ta tin dos presentashon un ku a kuminsá 7 or di anochi I e otro 9 or di anochi . I mester opservá ku tur dos tabta rant rant di hende ku tabata ansioso pa wak e aktuashon di nos muchanan i artistanan hóben. Tur dos salanan a keda kompletamente yená ku un públiko varia entre yu, mama, tata , wela , abuelo , bisiña, maestronan di skol , alumnonan di skol, amigu i konosirnan ku a bin pa mira i apoyá e talentonan NOBO ku ta ser kultuivá ku masha delikadesa pa Ana Aalse.
E sho a kana zeta I e nivel di presentashon ku unvariedat di eksoho musikal agradabel, ku a pèrmiti kada artista BRIA i kue e spiritu diesnan presente den sala bes tras bes. Un felisistashon ta bai pa henter e tim ku a yuda trese e sho musikal aki e anochi aki kaminda zonido, bestuario, efekto di lus, maneho di steich i naturalmente e kantantenan kualnan huntu ku tur ku a apoyá nan a krea e fantasia musikal ku nos tur a bin pa mira.
Emoshonante, impreshonante pa mira nos muchanan partisipá den programanan edukativo i hasiendo bon uso di nan talentonan ku nan kreador a duna nan I ku e guia profeshonal di Ana Alse lo graba hopi momentonan mas den nan kurason I Formashon komo hende i nos tin Sigur tambe komo ARTISTANAN lokal di kual nos lo tende hopi mas di nan ku naturalmente esnan ku lo sali pa lusa riba steichnan internashonal.
Ohala Dios pèrmiti nos di ta na bida pa mira e Kosecha aki pari su frutanan. E reportahe fotográfiko siguiente ta Papia pa su mes. Nos ta spera ku esnan ku no por a haña karchi e bes aki lo tin e sueltu ku lo por bai bin un ripitishon di THE WIZARD OF OZ & THE LION KING , mira pa e ora ei bo no pèrdé.


text:
RIBA LOCALIDAD OAA
E curso di Manicure & Pedicure ta reparti den 2 nivel. Mester sigui e nivelnan segun e secuencianan, cuminsando na nivel 1, sigui pa nivel 2. Den e curso di Manicure & Pedicure bo ta siña tocante tratamento di man y pia y con pa drecha huña.
Periodo (2) 2021 augustus/september
Nos ta den planificacion pa cuminsa cu e siguiente periodo. Ainda nos no tin un fecha fiho pa cuminsa e periodo aki. Asina cu nos tin fecha nos lo publica esaki riba nos pagina di facebook y riba nos website


text:
Diadomingo atardi den un stadion jen di ambiente y tribune repleto di fanatico DAKOTA Dames ta derota RCA Dames 1-0 pa e Copa Amistad Don Elias Mansur. Despues a sigi e gran final unda RCA “BIG WHEEL LOTTERY” powered by POWERADE ta derota CARAVEL POWERADE 5-1. Un evento cu mas di 3mil hende a bishita durante 8 anochi y unda e miho ekiponan di Aruba a bataya. Sigur e revelashon tawata ekipo di Angochi Caravel un ekipo super bon balansa cu e temporada aki lo bataya fuerte, el a logra elimina Estrella den semi final y a gana RCA, Brazil jrs y Riverplate den e torneo.
Dakota tambe tawata monstroso ganando di Bubali, La Fama y Estrella pero RCA tawata mucho fuerte pe Abejanan den semi final. Diadomingo atardi a habri cu e torneo infantil unda Deportivo RCA tawata “heer en meester”. Na final di anochi miembro di Honor Sr John Merryweather a entrega Dakota Dames su trofeo, Bisanieta di Don Elias Mansur Srta Tara Mansur a entrega Caravel su trofeo di 2do lugar y legendario tricolor alaves miembro di honor Sr Edwin Dirksz a entrega e Campeon su trofeo. Un gran ekipo tricolor bou guia di Veron Albertsz cu a demostra profundidad y masha hopi talento hubenil durante e torneo. Steven Melchor a score dos biaha, Kylliam Toro, Juan Santos y Lujean Bergen ta score den final pa RCA gana Caravel 5-1. Un danki na tur refrees, tur voluntario cu a contribui particularnente Sra Irene Dake, Team Films, Comishon Dames RCA, Prensa y BALASHI Beer. Direktiva RCA di awor caba ta anuncia cu 2016 lo bira gigante pa celebra 50 anja cu RCA a trece e promer Copa Antiyano Aruba y 30 anja cu RCA a titula promer Campeon Pais Aruba.


text: KRALENDIJK – Despues ku Kolegio Supervishon Finansiero (CFT) a bai di akuerdo ku e kambionan proponé den e promé kambio di presupuesto pa 2021, Kolegio Ehekutivo a entreg’é na Konseho Insular. Resientemente CFT a manda su konseho pa Kolegio Ehekutivo, ku a inkorporá esaki den e kambionan presentá na Konseho Insular. Un di e kondishonnan pa CFT a bai di akuerdo ku e kambionan proponé; pa mas tarda 1 di febrüari CFT mester ta den poseshon di e rapòrt di e investigashon tokante e presupuesto di personal. CFT a duna di konosé ku sekretario di Estado di BZK, a pidi Kolegio Ehekutivo pa finalisá e investigashon eksterno tokante eksaktitut integridat di e presupuesto di personal pa mas tarda 1 di yanüari 2021 i pa entrega esaki na CFT. Ta trata di e mes rapòrt di investigashon tokante presupuesto di personal, ku Deloitte ta hasi i ta keda entregá pa mas tarda 1 di febrüari 2021. CFT ta konsehá pa ta kompletu, pa konkluí e splikashon di kon ta bai kubri e kontribushon propio di gobièrnu di Boneiru tambe den e kambio di presupuesto. Kolegio Ehekutivo ta bisa di a tene su mes na e kontribushonnan propio den e proyekto di medidanan di protekshon kontra kandela pa aeropuerto, dor di ya a kontribuí ku un suma di 1.900.000 dòler. Oil Trading Boneiru a duna di konosé ku e tin mester di 539.000 dòler adishonal pa finalisá e proyekto di protekshon kontra kandela. Kolegio Ehekutivo ta kompartí opinion di CFT ku mester añadí un reportahe tokante mehorashon den e maneho finansiero den e splikashon stándart di e reportahenan di ehekushon, kuminsando for di ehekushon 2021.


text:
Nos no sa ki dia e próksimo elekshon lo tuma lugá na Kòrsou, pero e lo ta riba un djabièrnè. Dikon djabièrnè?
No semper elekshon tabata riba djabièrnè. Entre 1937-1966 tabatin un total di 9 elekshon pa Staten di kua 5 riba djaluna, 2 riba djaweps i 2 riba djarason. Despues di 1969 te awe, tur elekshon pa Staten tabata riba djabièrnè ku eksepshon di 2016 ku tabata riba un djarason pa menasa di orkan Matthew. Tur elekshon pa Konseho Insular (KI) entre 1951-1962 tabata riba djaluna. Di 1963 te e último elekshon di KI, tur tabata riba djabièrnè.
Pa yega na e kontesta mester kòrda ku Kòrsou tabata dividí pa un lucha pa poder polítiko entre protestant (ku tabata dominá gobernashon kolonial) i katóliko. Pa kambia e balansa di poder, iglesia katóliko na 1936 ta lanta Partido Katóliko di Kòrsou (CRKP) i ta gana e promé dos elekshonnan pa staten i ta sòru pa un mayoria chikí di katólikonan den Staten. Apesar di esaki iglesia tabata rèk kakiña pa introdusí derechi di voto universal i outonomia, lokual ta kondusí na lantamentu di Partido Democraat i no katóliko (1944), Partido Katóliko di Pueblo (1948) i Partido Nashonal di Pueblo (1948). CRKP ta desaparesé.
Ban bèk pa djabièrnè. Iglesia katóliko ku naturalmente tabata konta Partido Democraat (DP) tabata usa e servisio di misa riba djadumingu pa “instruí” fielnan pa keda leu for di DP. E propaganda i konseho di voto di Obispado pa no vota pa partidonan no-katóliko tabata un sumpiña den wowo di DP i Curaçaose Onafhankelijk Partij (COP). Sifranan ta mustra ku di e 8 elekshonnan riba djaluna, un partido di ideologia katóliko a gana 6 biaha! Pues e konseho di voto riba djadumingu den misa tabata efektivo ora elekshon tabata djaluna pasombra no tabatin tempu pa partidonan ku Obispado no tabata gusta, hasi ‘damage control’.
DP a protestá fuertemente kontra e lokual e a mira komo maluso di poder. Ounke ku den komienso tabata difísil, poko poko e konsenshi ku religion no mester mete den asuntunan estatal, a kombensé outoridatnan pa pone elekshon riba djabièrnè. E pensamentu tabata ku kualkier propaganda polítiko di iglesia riba djadumingu pa influensiá e resultado elektoral, por a keda kontra-arestá 4 dia largu promé ku elekshon riba djabièrnè.
Seoul, Korea
E artíkulo aki aki a keda adaptá di un vershon anterior e aña aki
Referensia: Asina’ki Pueblo A Vota, Sidney F. Ritter; Staatkundige onwikkelingen der Nederlandse Antillen, Annemarie Kasteel


text:
FC Securitas Antias ayera, djasabra 21 di aprel 2018, a gana su di 5 enkuentro den divishon B dje kampionato lokal di futsal. E tim asina a konsolidá su posishon na kabes ku 11 punto: 5 triunfo i 1 empate. Den divishon A FC San Lucas i FC FCF ta kompartí e promé lugá ku 8 punto.
Na e momentonan aki Futsal Federation Curaçao ta organisá e bueltanan preliminar dje kampionato di futsal di Kòrsou. E kompetensianan den divishon A i B ta keda hungá den sala Niels Liberia di stadion Odulio Willems den Suffisant. Den wikènt tabatin atrobe diferente enkuentro den tur dos divishon.
Den divishon B FC Securitas Antias a gana ku skor di 3-1 di FC Sta Helena. E golnan di Securitas a keda di skor den e promé tempu. E goleadónan tabata Quincy Wilson (2) i Bryan Dorothea. Pa e tim pèrdèdó Gunnarson Schoop a hinka gol.
Den otro wega den divishon B ayera djasabra Sta Rosa Stars a superá FC Ocean View Elite ku skor di 4-1. Na sosiegu e skor tabata 2-0. Jurensley Martina tabata e hòmber grandi pa Sta Rosa ku 3 gol. Norman Hoyer tambe a skor pa e tim ganadó. Roelton Girigorie a salba honor pa Ocean View.
Den divishon A Ocean View FC a gana ayera djasabra ku skor di 3-1 di FC Don Bosco. Tur e golnan a keda di skor den di dos tempu. Stallone Isenia tabata dos biaha éksitoso, miéntras ku Rayson Koeiman tambe a hinka gol pa e tim ganadó. Oscar Seco Vegas a skor pa Don Bosco.
E otro resultadonan dje weganan ku a keda hungá djabièrnè den divishon A ta: FC Babranis 01 vs FFCE United FC 2-3 i FC FCF vs FC RO Family 3-2. Den divishon B: FC Celestial Boys vs FC Babranis 02 0-3.
E resultadonan dje enkuentronan riba djaweps den divishon A: Pantera Negras vs FC IGA 3-4. Divishon B: Dòmi vs FC Bandolino 4-3 i Fabarma FC vs FC Five Stars 3-1.


text:
Bo sosten ta bon biní
Ekonomisá
Tèp kon ekonomisà koriente
Tèp 1: Kumpra aparatonan elektróniko di 50 hertz(Hz). Ku un eiskast di 50 Hz bo ta spar, ku e tarifa di koriente entrante 1-1-2020, un montante di $105 pa aña. Si bo tin kumpra un eiskast òf un wasmashin nobo, kumpra un modèl di 220/50 Hz. Probablemente e model Oropeo aki ta kosta algu mas karu pero e diferensha aki bo ta saké lihé bèk pa motibu di e uzo ekonómiko. Naturalmente bo mester tin un...
Wak nos riba Media Soshal
Bo sosten ta importante
Yena aki bo datonan i registrá


text:
Oranjestad – Diabierna den oranan di mainta un biaha mas autoridad ta detene un homber(36) relaciona cu casonan sexual cu menor di edad.
Den oranan di awe mainta na un cas na Tarabana a detene e homber di inicialnan
F.G.J.P. naci na Aruba di 36 aña di edad deteni pa violacion di 2 menor di edad.
E articulonan di nos Codigo Penal cu e homber ta sospecha di a viola ta:
– art 2:197 (Violacion)
– art. 2:200 (Acto nan sexual cu un menor di 12 anja pero no a jega e edad di 16 anja )
– art. 2:203 ( Persona cu ta haci acto nan sexual cu un otro persona door di duna plaka of un regalo of door di gaña e persona cu no jega e edad di 18 anja) y
– art 2:204 ( persona cu ta haci acto nan sexual cu un otro persona cu ta pone su mes disponible pa haci acto nan sexual aki ricibiendo cen y ta e edad di 16 anja pero no jega e edad di 18 anja ainda)
Pa Cuerpo Policial por resolve mas caso cooperacion y informacion di pueblo di Aruba ta hopi importante, pesey nos ta pidi si bo tin cualkier informacion yama nos tiplijn: 11141. Nos ta garantisa cu bo ta keda anonimo.


text:
Comunidad por duna paña, comestibles y productonan higienico,etc
ORANJESTAD – Diasabra awo 9 di october for di 2’or di merdia pa 5’or y mey di atardi, Aruba One Happy Island Lions Club ta organisa un “Drive Thru Donation Drop Off” na Centro di Bario Tanki Leendert. Tin hopi famia den nos comunidad cu ta den necesidad. Pa e motibo aki y cumpliendo cu e demanda di nos comunidad ta organisa e Drive Thru Donation Drop Off cu lo tumabo menos cu 5 minuut y cu e seguridad necesario. Nos organisacion ta sigui yuda nos comunidad den e periodo dificil aki.
Productonan cu por haci donacion:
Aruba One Happy Island Lions Club ta haci un yamada na comunidad di Aruba en general pa coopera door di haci donacion di e.o. paña pa baby, mucha, hoben y adulto, cos di hunga, laken pa cama, slopi, serbete, tur mester ta limpi, dobla y den bon estado den un bon saco of caha, pasobra esnan den necesidad merece donacion den bon condicion. Como tambe comestibles, cuminda seco y productonan higienico manera e.o. habon, shampoo, pasta di djente, skeiro di djente, handsanitizer, pampers, toilet paper y wipes, cualnan mester ta sera den nan empake of boter. Solamente e donacion- y productonan den bon condicion lo wordo ricibi y lo wordo entrega na famianan den necesidad urgente. Tambe ta acepta donacion di rolstoel usa, looprek, bedframes,etc
Drive Thru Drop Off:
E actividad aki ta estilo di drive thru. Miembro y boluntarionan cu tapaboca bisti lo ta Crntro di Bario Tanki Leendert. Tur esnan cu ta desea di contribui ta yega cu nan auto staciona na banda y entrega nan donacion na miembronan y boluntarionan di Aruba One Happy Island Lions Club. No mester baha for di auto, por pone e saco of caha den baul y ta staciona y un miembro y/o boluntario lo saca e donacion for di baul di e auto. Y despues di esaki por sigui, sin cu mester baha di auto. E trayecto aki lo tuma menos cu 5 minuut di bo tempo.Teniendo cuenta cu e pandemia di Covid-19, e salud di nos comunidad, miembro- y boluntarionan ta nos prioridad, pa e motibo aki Aruba One Happy Island Lions Club ta creativo y ta busca e miho forma pa organisa actividad cumpliendo cu e reglanan di departamento di salud publico pa un y tur ta protegi y ta keda sano.
Aruba Ban Yuda:
Un invitacion na comunidad pa ban yuda Aruba One Happy Island Lions Club yuda esnan den nos comunidad cu ta den necesidad. E siman aki waak den boso cashi caminda sigur tin pañanan den bon condicion cu ya no ta wordo usa y esaki lo por haya bon uso pa esnan den necesidad. Tur donacion ta yuda.
Tambe ta posibel pa haci donacion riba cuenta na Aruba Bank # 6005880190 riba nomber di Aruba One Happy Island Lions Club.
Lo tin un box disponible tambe riba diassbra 9 october pa esnan cu kier duna donacion den efectivo.
Pa mas informacion por bishita e pagina di Facebook di Aruba One Happy Island Lions Club of email ohilclubaruba@gmail.com .


text:
ORANJESTAD, Aruba: Pa prome biaha den historia di Aruba y di Dr. Horacio E. Oduber Hospitaal cu un total di 4 nurse a specialisa den neurologia. Coordinador di departamento Zorg Opleidingen, sr. Frans Figaroa, a indica di ta orguyoso y contento cu e educacion specialisa aki, pasobra e parti di neurologia ta algo cu hopi biaha ta bin dilanti hunto cu enfermedadnan di curason cual cada biaha ta birando mas y ma riba nos isla pues un specialisacion asina tabata necesario.
Aki na Aruba mester di hendenan specialisa den neurologia y cu por trata cu e pashentnan aki ora cu nan hospeda den hospital. Un parti di e educacion cu e nursenan den neurologia a enfoca riba dje ta e parti di duna informacion pa loke ta prevencion di stroke, sr. Figaroa a comenta. Si un hende haya un stroke pa un motibo of otro, na hospital tin diferente protocol cu mester sigui y pues esaki tambe ta cay den e opleiding aki.
Ta hopi importante pa tin hendenan cu ta super specialisa riba e tereno di neurologia cu por yuda traha e protocolnan, pero hunto cu e neurologonan cu ta trahando den hospital pa asina nan tambe por percura cu e pashentnan por haya menos daño ora nan haya un stroke. Ta importante pa despues di a sufri di un stroke cu nan por bay back den comunidad y funciona optimalmente.
E educacion di e 4 nursenan cu a specialisa den neurologia ta wordo duna conhuntamente cu Vrije Universiteit Amsterdam. Esaki ta ser coordina completamente door di departamento di Zorg Opleiding di Hospital, segun dr. Rob Tonk ta splica. E opleiding a ser duna completamente na Aruba pa loke ta teoria. E parti teoretico ta dura 30 dia, pero e ta parti den 1 aña y mey. E resto ta practica riba e departamento mes. Tur esaki ta coordina y planea Pa Vrije Universiteit Amsterdam conhuntamente cu Hospital di Aruba.
E estudio ta specialisacion den neurologia tabatin un duracion di 1 aña y mey. “Actualmente pa loke ta continuacion den e educacion specifico aki pa mas nurse no tin nada planea ainda, pero sigur cu si mester di mas di e enfermeronan specialisa den neurologia pa futuro”, asina dr. Rob Tonk a splica. E ta kere pa otro aña of aki 2 aña lo bay tin un biaha mas e opleiding aki pa 6 of 8 hende.


text:
Pa medio di esaki, famia ta gradici di curason na tur famia, bisiña, amistad y conocinan cu a compaña nos den momentonan dificil di dolor y tristesa y a manda nos condolencia di un of otro forma pa nos ser stima.
Sr. Lucio Hendrik Lamper
* 19 October 1951 † 04 October 2021
Boso presencia y sosten ta un gran consuelo pa nos.
Alabes nos ta invita tur famia, bisiña, amistad y conocinan pa compaña nos pa tres Santa Sacrificio di Misa pa descanso di su alma, cual lo tuma luga:
Diaranson 13 oktober 2021 pa 7 or di anochi na Misa Cristo Rey na Brazil
Diahuebs 14 oktober 2021 pa 7 or di anochi na Misa Cristo Rey na Brazil
Diabierna 15 oktober 2021 pa 7 or di anochi na Misa Fatima na Dakota
Boso presencia lo ta altamente aprecia.


text:
Aruba Hotel & Tourism Association (AHATA) ta acumula e cifranan di ocupacion y prijs di hotelnan tur luna, y ta raporta cu grado di ocupacion na februari 2021 tabata 27.9%.
FEBRUARI 2021:
Ocupacion: E ocupacion na hotelnan tabata 27.9%, cual ta 68.8% menos cu e grado di ocupacion un aña pasa.
ADR: Mescos cu december y januari, e balor averahe di cada kamber bendi a baha, y na februari el a baha cu 23.7% compara cu aña pasa pa yega $294.63.
RevPAR: E entrada averahe pa tur kamber disponibel tabata $82.20, representando un reduccion di 76.2% compara cu e mesun luna aña pasa.
PROYECCION:
Proyeccion actual pa ocupacion averahe di hotel ta: 35% na maart y 43% na april. Pa di dos kwartaal di 2021 ta proyecta ocupacion di 44%. Expectativa pa henter aña 2021 su ocupacion ta 46%, cual ta representa un recuperacion di 55% compara cu ocupacion di 2019.
TIMESHARE: Ocupacion na propiedadnan Timeshare a keda mescos cu e 2 lunanan anterior. E ocupacion averahe di na februari tabata 58% y proyeccion pa maart ta 60%.


text:
Oranjestad-Despues cu e reunion cu Minister di labor a termina parlamento a sigui cu e tratamento di presupuesto di Minister encarga cu asuntonan economico, utilidad y energia den e reunion aki temanan manera refineria, energia, costo di bida y medio ambiente tawata central. Parlamentario Chris Romero a elabora lo siguiente riba energia alternativo y tambe riba hedging : “ 100% energia alternativo no ta algo viable tampoco recomendabel. Apesar cu ta papia di alternativa bo por mira cu gobierno no a realisa ni 1 proyecto berde ainda! Pa loke ta trata e caida drastico di prijs heavy fuel oil mi por bisa cu Aruba a perde entre 50-60 miyon florin cu hedging te awor. Ta di lamenta pasobra tur famia lo por a beneficia grandemente di un alivio den prijs di coriente den e ultimo lunanan”
Parlamentario Glenbert Croes den su disertacion a pone enfasis riba e importancia di e refineria como pilar economico di nos pais. Den cuadro di esaki parlamentario Croes a presenta un mocion urgiendo gobierno entre otro pa para desmantelacion, hasi esfuerso pa re-apertura y pa tuma liderazgo di e esfuerzonan pa negocia e reapertura di e refinería y no lage den man di Valero so pa hasi esaki.
E reunion a continua unda cu parlamentario Besaril tambe a hiba palabra. Durante su disertacion di primera tanda, Parlamentario Besaril, a elabora riba e tema di medio ambiente. Den su preambulo, sr. Besaril a bai riba e intencion di e Gobierno di conberti e dam di Sabanilla Abou (Sta. Cruz) den un dump. Sr. Besaril a subraya cu e dump na Gabilan tabata un bon ehempel cu Serlimar no tabata tin e capacidad pa controla un otro dump y e punto central ta, cu e bario di Sabanilla Abou no kier un dump y a acumula mas di 2500 firma contra e intencion di Gobierno. Pues a lansa e pregunta na Minister de Meza “Dicon!?”, dicon no tin oido pa e preocupacion di e bario? Por ultimo, sr. Besaril a lansa preguntanan specifico riba e parti operacional di e maneho di Medio Ambiente, entre otro con a para cu e cuestion di autoridad pa e polisnan ambiental y bureau City Inspector pa por actua contra delitonan cometi contra medio ambiente ya cu te aña pasa, esaki no tabata debidamente regla.
Lider di Fraccion di MEP Evelyn Wever-Croes a elabora riba e necesidad pa diversifica nos economia. “Nos economia awor ta draai riba turismo so, pero turismo so no por sigi carga economia di nos pais. Expertonan den e tereno aki ya caba a bari alarma cu turismo lo por burn out. Nos a urgi Minister de Meza pa no pura bai desmantela e refineria, pero tuma su tempo te fin di e anja aki pa purba habri e refineria. Tambe nos a urgi e minister pa tuma rienda, y pone presion riba Valero: sea bo ta bende, of bo ta duna nos e terminal bek. Esey nos ta spera di nos gobernantenan, pasobra ciere di e refineria no ta mescos cu ciere di un tienda. Ciere di e refineria kiermen full un pilar economico cu ta wordo destrui, y nos pueblo no por carga esaki aworaki. Nos kier alternativa, no medida”.


text:
Malasia
Malasia ta un pais den Asia Sudeste. E monarkia konstitushonal federal ta konsistí di diestres estado i tres teritorio federal, separá dor di e Laman di Sur China den dos region: Malasia Peninsular i Bornio Malayo (tambe konosi komo west i ost Malasia respektivamente). E ta grens via tera ku Tailandia, Indonesia, i Brunei, i tin frontera maritimo ku Singapura, Vietnam i Filipinas. E kapital ta Kuala Lumpur, pero Putrajaya ta kaminda e gobiernu federal ta sintá. E tin un superfisie total di 329,847 kilometer kuadrá i e poblashon di 2016 tabata mas ku 31 mion.


text:
Bolo di Fruta Diabétiko
Bo a pensa ku bo no por disfrutá di un pida bolo pasobra bo ta un persona diabétiko? Wèl, bo ta kompletamente robes. Nos ta konsiente ku ta hopi difísil pa haña un bolo ku no ta kontené suku. Ta pesei nos ke pa bo siña kon bo mes por traha bo bolo di fruta diabétiko. Sea bo ta un persona ku no ta kome suku òf ke djis minimalisá bo konsumo di kaloria diario, e reseta akí ta ideal pa bo.
Loke bo ta bai siña:
- Un bolo dushi ku no ta kontené suku speshalmente pa personanan ku ta diabétiko.
Konosementu
- Pa por sigui e kurso akí, no ta rekerí konosementu avansá di kushina. Tur paso ta ser spliká di un manera fásil i komprendibel
Kurso akí ta inkluí
- Video ku durashon di 12 minüt i 16 sekònde
- Akseso ilimitá na video
- Akseso via telefòn selular i kòmpüter


text:
ARUBA NO POR CEDE SU PODERNAN CONSITUCIONAL
“Falta dies dia pa Conseho di Minister di Reino reuni atrobe riba e condicionnan cu a wordo poni pa otorga e sosten financiero. Pa loke ta trata Aruba ainda nos ta den un incertidumbre – tambe sector priva – riba e posicion cu Gobierno lo tuma pa loke e pakete cu a wordo poni na juli ultimo riba mesa,” asina miembro di Parlamento, mr. drs. Richard Arends, a bisa. “Fraccion di AVP tabata hopi cla cu e base legal di e rijkswet pa crea e entidad di reforma no ta esun constitucionalmente correcto.” Arends ta spera cu Gobierno bin back Parlamento prome cu e fecha aki y no dos dia prome cu reunion di Conseho di Minister di Reino ora cu Parlamento ya no por haci nada mas. Prome Minister a bandona sala durante e ultimo reunion y Parlamento no por a hiba un discusion profundo y al caso riba e tema aki.
Parlamentario Arends ta referi enfaticamente na e base legal di e rijkswet. “Mi no kier ni habri e discusion riba e falta di conseho, tampoco proporcionalidad ya cu Hulanda tabata usa esaki como un condicion sine qua non pa otorga sosten di likides. Tampoco mi kier referi riba henter e discusion di autonomia.” Segun fraccion di AVP articulo 38, inciso 2, no ta esun corecto pa por canalisa esaki. Durante reunion den Parlamento, fraccion di AVP a bin cu sugerencianan pa en todo caso pone Raad van State na altura di e preocupacionnan cu ta biba aki na Aruba y na momento cu yega na un decision pa pidi un conseho formal na Raad van State den liña di e Rijkswet Koninkrijksgeschillen.
“E articulonan di cooperacion den Statuut no a wordo traha pa por forsa cooperacion, ni tampoco eleva asuntonan di Pais na asuntonan di Reino, sino pa areanan unda cu bo tin mester di uniformidad huridico y necesidad muto,” Arends a splika. “E rijkswet cu e tin riba mesa pa creacion di e entidad di reforma, ta haci partinan di e Constitucion Hulandes aplicabel pa Aruba: algo cu constitucionalmente no ta posible. Staatsregeling di Aruba, Corsou y Sint Maarten tin articulonan identico pa crea entidadnan publico, manera un organo administrativo suficientemente leu di Gobierno y Parlamento (zbo). Nos Staatsregeling y articulo 38, inciso 1, di Statuut ta brinda e base legal correcto cu suficiente garantia pa Hulanda.”
Segun Arends, cu e rijkswet cu tin riba mesa, no solamente parti di constitucion hulandes ta bira aplicable pa Aruba, pero tambe leynan hulandes y maneho di mandatarionan hulandes. “Organonan di Pais Aruba – Parlamento y Gobierno – no por cede nan podernan constitucional sin mas: Parlamento no por cede su poder legislativo, ni Gobierno por cede su poder ehecutivo na un un organo di un otro pais.” Aki Parlamentario Arends a hasi distinccion den poder constitucional y poder politico cu ta wordo usa tin biaha como sinonimo den e discusion publico riba e acuerdo cu Hualnda.
E entidad di reforma lo mester ehecuta loke ta acorda den e paketenan di reforma, pero tambe cualkier reforma cu e entidad aki ta haña necesario. Maneho di Gobierno por wordo overrulled y Parlamento mester percura pa aproba e leynan necesario. Arends ta sigui splica cu esaki no ta constitucionalmente posible. “Ni cu Aruba dicidi esaki unilateralmente y cu mayoria absoluto den Parlamento. Pa duna e entidad e competencianan aki y limita efecto di e poder legisativo y ehecutivo ta posible solamente cambiando Statuut. Mescos ta conta pa eleva asuntonan di Pais pa bira asuntonan di Reino. Pa cambio di Statuut tin un caminda prescribi pa por haci esaki posibel. No por haci esaki di carambola via un rijkswet”.


text:
Na Billind, Denmark, ta posibel awor pa bishita un cas di LEGO, un espacio crea door di e empresa di coy hunga cu ta simula un cas arma cu lego, pero den tamaño real.
Cu un structura traha di 25.000 bloki ariba un area di 12.000 meter cuadra, e obra ta un luga unda aficionadonan di Lego di tur edad por averigua mucha mas kiko e blokinan aki por crea.
E construccion a dura cuatro aña, pa por a keda cla y habri pa publico.
E compania ta dividi e experiencia den diferente area. E curason di e Lego House ta e area di e experiencia. Eynan e bishitantenan lo haya dos otro area di exposicion y cuatro area di wega unda por explora e creatividad den diferente manera, Forbes.com a laga sa.
Zonanan ta basa ariba acuatro diferente color, cada un di nan ta simbolisa un aspecto special di e wega y siñamento.
E color cora ta pa crea habilidadnan creativo, e blauw ta pa abilidadnan cognitivo, e berde ta pa habilidadnan social y e color geel ta pa habilidadnan emocional.
E galeria Masterpiece, e sala unda ta expone e piezanan mas grandi y creativo, e ta un muestra di loke e imaginacion ta duna di di e blokinan chikito.
Un di e icononan di e museum su nomber ta un mata grandi yama creativad.
Cu ta mas di 15 meter di altura, su construccion a tuma 24.000 hora y 6 miyon bloki.


text:
Tur hende tin e derecho di wordo scucha, nan sugerencianan considera, y nan ideanan celebra.
Famianan ta e fundeshi di nos pais.
Innovacion, servicio, y eficiencia ta necesario y un derecho den nos sistema di DIMAS.
Ta necesario pa nos cuminsa pone nos economia como un prioridad.
Introdusi Innovacion y lanta e nivel y standarte Educativo.
Integridad y transparencia ta dos cos cu mester wordo inculca formalmente den e mundo di politica.
E crisis cu nos ta enfrentando ta e oportunidad di mas grandi cu nos tin pa redirigi nos pais den un rumbo nobo y solido. Atraves di innovacion, creatividad y determinacion radical di nos tur, nos lo logra di no solamente pone Aruba bek riba su pianan, sino tambe impulsa nos pais den un era economico nobo, di stabilidad y integridad.
Bo Ta Interesa pa Join Team Marco? - Bira un Boluntario y conecta cu nos awe mes!Registra Awor!
Mayoria di Arubiano ta sinti cu awor ta e tempo pa un cambio real. Mas cu nunca nos mester demostra, cu e institucion di gobernacion ta existi pa forga un pais den exelencia, atraves di un maneho responsabel, disiplina y visionario.
Eleccion ta cuminsa:Tur Evento
HUNTU NOS LO LOGRA!
Mi ta vota Marco Berlis pasobra e ta un hende cu sigur sigur mi por confia y lo por traha cu hopi Integridad pa e futuro di nos Pais Aruba !!!!
Pa mi Marco Berlis ta un persona hopi amabel, sincero y hopi serio den tur su decisionan cu e ta tuma. E ta stima su famia incondicionalmente y e ta un persona cu tey pa bo pa cualkier situacion cu bo por ta aden. Marco ta un bon consehero y ta pesei ami ta vota pa Marco Berlis.
Pasobra den e aña nan cu nos conoce su persona, el a demostra nos humildad, integridad, honestidad y compromiso. Un homber cu ta pone e principio nan di Dios na prome lugar. Un persona prudente y cu hopi conocemento. Nos tin tur seguransa cu Marco Berlis su meta y vision por trese cambionan grandi pa nos pais.
+297-560-5755
info@marcoberlis.com


text:
.
SIÑA NOS MUCHANAN E SPIRAL DI KREASHON FOR DI UN EDAT HOBEN
ELABORA RIBA SILENSIO DESEA
- duna e alumno e oportunidat pa e ta silensioso. Lagele eksperensiá forsa i trankilidat di silensio. Papia ku ne tokante di silensio den diferente situashon: ora e ta drumi; den misa; den klas; den mondi; den kushina; pa un baby; den biblioteka; den avion. Laga e alumno bini ku mas ehempel. Papia ku nan tokante silensio den nan mente. Laga nan investigá kon importante silensio ta pa e otro alumnonan.
- mientras ku e ta den e silensio e por wordu guiá pa e puntra su mes i sinti for di su paden, su kurason, kiko ta su DESEO i kiko ta hasié kontentu di berdat. E loke ku ta hasi un mucha kontentu di berdat, hopi bia ta trese un smile suave i bunita riba su kara. Hinter su kurpa ta relahá i e por kuminsá move bai bini di entusiasmo. Esaki ta sosodé pasobra su energia i gana di biba i ekspresá su mes ta aktivá
(Hasi nan konsiente di kiko ta nifiká si silensio i deseo no ta eksistí)
IMAGINA
- Imaginá ta nifika: krea imagen di e kos ku e ta deseá. Lagué pensa mas leu: ki koló e kos ku e ta deseá tin; unda e mes ta ora e ta mira e kos o pasa den e kos; e ta su so, of tin mas hende aserka? Ta friw of kayente? ta mehinta, merdia o anochi? Kiko e ta hasi ku e kos? E kos ta pisá o leve; grof o lizu? Asina tin hopi hopi mas pregunta ku por yuda un mucha imaginá di un forma bibu.
(Hasi e alumnonan konsiente di kiko ta nifiká si imaginashon no ta eksistí)
ELABORA RIBA POSITIVISMO KERE
Elaborá riba positivismo, ta nifiká ku ora e mucha ta imaginando, e ta visualisá i imaginá tur e kosnan ku ta yuda su imagen bira mas positivo i bunita posibel. Por ehempel ku e hendenan ku e ta huntu ku ne, ta masha kontentu pe, i ku e ta mira nan hari, brasé, duné man, felisité. E ta konsiente di kon e ta sinti su mes den e situashon ei. Asina e ta kuminsá kere ku e kos ta posibel. E ta kuminsá den e eherisio aki ku kere den su mes, E ta KERE ku tin stimashon i apresio pe. E ta kere mas lihé ku e por logra. Yudé sinti i sa ku su entusiasmo ta kontagioso i tambe inspirante. Duné kompliment pasobra e ta habrí pa pasa den e bunita proseso aki. Esei ta un muestra di kurashi. Yudé kere den su mes bunitesa.
(Hasi e alumnonan konsiente di kiko ta nifiká si positivismo i kere den bo mes no ta eksistí)
EKSPRESA
Ekspresá ta nifiká ku e loke e ta sinti i eksperensiá paden, e ta pers/ primi, mandé pafó den eksterior. Yudé hasi esaki, ku su bos, e palabranan ku e ta husa, ku su kurpa o abase di un otro forma di arte, kisas kantando o pa medio di un pintura, poesia, rap ets
(Yuda e alumno komprendé kiko ta nifiká si ekspreshon no ta eksistí)
ELABORA RIBA NETWERK INVESTIGA
Yuda e mucha pa e puntra su mes ken ta tur e personanan ku ta forma parti di e eksperensia ku e ta sinti den su paden. E por puntra su mes kiko nan kada un su rol ta den e vision ku e tin. Tambe kon e por aserká nan i interkambia ku nan tokante di su deseo. E por INVESTIGA ken ta e personanan ku mas por stimulé enbes di demotivé.
(Yuda e alumno komprendé kiko ta nifiká si no tin netwerk i si nos no ta investigá)
PLANIA
yudé traha un plan abase di kua e ta bai ehekutá su deseo. Yudé hasi esaki den diferente fase / stap
(Yuda e alumno komprendé porfsa den planiamentu i kiko ta pasa si nos no hasi esaki)
ELABORA RIBA STRATEGIA DISIDI
Investigá ku e mucha kon e ta aserká kada persona, ki ora e ta investigá kiko i tambe ki sekuensia e ta bai hasi uso di dje. Ora e sa esakinan, e ta DISIDI ki dia e ta kuminsa i den kuantu tempu e ke ta kla
(Yuda e alumno komprendé kiko ta nifiká si bo no tin strategia i tampoko desishon)


text:
Informacion di estudio
Pa bira abogado, bo mester tin un titulo di “Meester (of Master) in Nederlands Recht” obteni na un universidad na Hulanda, of un titulo di Master obteni na Universidad di Aruba (UA), estableci na Aruba. UA ta ofrece les di lei Arubano. Tur persona cu kier traha na Aruba como abogado of hues, of eherce cualkier otro tipo di profesion huridico, mester domina lei Arubano y/of Hulandes.
Studiantenan di lei na e universidad aki ta wordo prepara como hurista “all-round”. Esey ta encera cu ora bo completa bo estudio di lei, bo por traha riba un variedad di tereno. Ora bo obtene e titulo(nan) di “Bachelor of Law” y/of “Master of Law”, como hurista lo bo ta capaz pa contesta un gran variedad di pregunta huridico cu bo ta topa diariamente.
Entrante e aña academico 2003-2004, UA a introduci e structura Bachelor-Master pa e estudio di Lei Arubano. E estudio di lei aki ta stimula un interes social amplio, capacidad analitico, un bon dominio di idioma Hulandes y placer di trata cu hende.
Si bo ta cumpli cu e exigencianan di admision, bo por inscribi pa medio di un formulario di inscripcion cu bo por tuma na bali di UA. Si bo no ta cumpli cu e exigencianan di admision, pero a cumpli 21 aña caba, Minister di Enseñansa por permiti bo participa na e examennan a base di e examen colloquium doctum. Mas informacion riba esaki ta obtenibel den e reglamento di Colloquium Doctum di Facultad di Derecho, cu bo por pidi na administracion di Universidad na J.E. Irausquinplein 4, Aruba.
Naturalmente, por studia derecho na Hulanda tambe. Por haci esey na Amsterdam, Leiden, Tilburg, Nijmegen, Groningen, Maastricht y Utrecht.
UA tin acuerdonan di cooperacion cu diferente universidad Hulandes. Tin palabracionnan concreto cu e universidadnan aki tocante dispensacion di tentamen pa studiantenan di UA, di manera cu si bo completa bo estudio na UA, ademas di bo Master di Derecho Arubano bo por obtene un Master di Derecho Hulandes tambe den relativamente poco tempo. Pa mas informacion, bay na www.ua.aw.
Ora un studiante completa su estudio y haya trabou na un oficina di abogado, su prome tres añanan trahando den abogacia ta conta como periodo di stage. Durante e periodo aki, bo ta traha como abogado si, pero bou di guia di un patron. Den e temporada aki bo por sigui un estudio no obligatorio (te ainda) di Formacion Profesional den Abogacia (“Beroepsopleiding Advocatuur”).
Por haya mas informacion tocante e estudio di Formacion Profesional den Abogacia na e website di Stichting PAO: www.pao-aruba.com.Scroll To Top